Bergelar Suami Isteri Tak sampai 24 Jam, Pesakit Kanser Sacorma Dijemput Ilahi Usai Subuh!

Bukan mudah untuk kehilangan insan yang tersayang. Dari kecil membawa ke alam dewasa, pelbagai suka dan suka ditempuhi bersama.

Insan yang dulunya sihat namun secara tiba-tiba jatuh sakit. Lalu diberitakan mempunyai penyakit yang cukup digeruni. Kanser! menyebutnya saja sudah terselit rasa ngeri, apa lagi bagi mereka yang mengalaminya sendiri.

Namun, siapa kita untuk menolak takdir. Jika sudah ditentukan oleh Sang Pencipta, reda dan pasrah menerima ujian tersebut. Pasti ada hikmah disebaliknya.

Biar diduga dengan ujian cukup hebat ini, masih ada insan yang sudi dan tidak pernah meninggalkan dirinya biarpun sedar wanita istimewa dalam hidupnya tidak panjang umur.

Fatin dan suaminya diijabkabulkan beberapa jam sebelum dia menghembuskan nafas yang terakhir di atas pangkuan suaminya, Azzam.

Semoga roh allahyarhamah Fatin Nursyahirah dicucuri rahmat dan ditempatkan bersama golongan orang yang beriman.

Al-Fatihah

CORETAN BUAT KAKAK

Kanser? Malas ambil pusing sebab tak kena batang hidung sendiri. Tahun 2017, di PPUM adikku yang kami panggil Kakak disahkan menghidap Kanser Sacorma (sejenis kanser tisu) pada tahap ke-3!

Sekeluarga tergamam. Mama terus menangis. Abah kelu tak terkata. Seakan tidak percaya akan diuji sehebat ini. Tetapi Kakak yang kami sayangi nampak cukup kuat. Kami sekeluarga terus positif yang mengatakan Kakak boleh sembuh. Hidup bertukar 360 darjah. Segala aktiviti dan perhatian kami dikhususkan untuk Kakak.

September 2017, selesai pembedahan membuang kanser tersebut. Doktor memberi jaminan yang pembedahan berjaya dan insyaAllah kanser tidak akan menyerang lagi sekurang-kurangnya untuk tempoh terdekat. Cuma follow up seperti biasa. Leganya perasaan kami sekeluarga. Difikirkan berakhir disitu, tetapi tidak.

Disember 2017, Kakak diuji lagi. Kanser datang kali ini dengan lebih agresif. Doktor juga tidak dapat mengenalpasti mengapa kanser ini begitu cepat membesar. Kami sekeluarga terus memberi semangat. Terus yakin. Terus berusaha. Terus bertawakal. Hanya kami dapat memberikan kekuatan psikologi yang amat diperlukan Kakak.

Februari 2018, Mama dan Abah terus setia menunggu diluar bilik bedah. Pembedahan kedua yang memakan masa lebih 15 jam selesai jam 2 pagi. Usai solat Subuh, Mama, Abah dan saya dah terjegat di Cardiacthoracic Intensive Care Unit (CICU) menunggu ulasan doktor mengenai pembedahan tadi. Doktor memaklumkan bahawa pembedahan tidak 100% berjaya. Sel kanser tak dapat dikeluarkan sepenuhnya disebabkan keadaan sudah terlalu rumit dan boleh mengakibatkan kehilangan nyawa. Selesai mendengar ulasan doktor, kami keluar. Masing-masing diam membisu namun akhirnya kami sama-sama menangis. Tak kuat kami menahan air mata. Ya Allah! Sungguh hebat ujianMu kali ini…

Bermula daripada saat itu, kami sekeluarga mula menjadi doktor sendiri. Habis segala macam artikel berkaitan kanser kami baca. Habis segala petua kami cuba. Segala ceruk pelusuk negara kami teroka. Dengan hasrat mencari penawar buat Kakak tercinta. Kakak seperti biasa senyum tanpa luahkan sakit yang terseksa.

Hujung April 2018, kami sekeluarga bersetuju dengan saranan doktor untuk Kakak menjalani sesi radioterapi. Maka berulang-aliklah kami setiap hari membawa Kakak ke PPUM. Selesai 30 sesi pada awal Jun 2018, hasil scan terbaru yang dijalankan, doktor memaklumkan yang tumor kanser sudah mengecut. Alhamdulillah. Leganya hati kami.

Namun, tiba-tiba doktor berkata lagi dalam nada yang cukup lembut.. “Tapi…., kanser tu dah merebak ke kawasan yang lain”. Saya dan kakak terbungkam! Pada ketika itulah pertama kali saya melihat Kakak menangis teresak-esak. Saya sendiri menangis sambil cuba memberikan kata-kata positif buat adikku ini. Tidak lagi peduli pandangan orang disekitar ruang menunggu PPUM. Hanya kami merasai peritnya dugaan ini. Allah….

17 Jun 2018, Kakak dipinang seorang anak muda yang cukup ikhlas menerima Kakak seadanya. Keluarga pihak lelaki juga banyak membantu dalam proses mencari penawar buat Kakak daripada awal hingga sekarang. Mama dan Abah sangat bersyukur disebabkan keluarga pihak lelaki yang begitu bersungguh menerima Kakak walaupun dalam keadaan Kanser sekarang sudahpun di tahap 4.

Julai 2018. Kakak lumpuh daripada paras pinggang ke bawah. Sekeluarga terkejut. Tidak kami sangka akan secepat ini. Kakak seperti biasa lebih banyak berdiam diri tentang sakitnya. Namun segala yang Kakak pinta, kami akan cuba usaha untuk jadikan kenyataan. Selang seminggu kemudian, kesihatan Kakak semakin merosot. Kakak mula sesak nafas. Kanser sudah menyerang paru-paru Kakak. Pihak hospital telah memberitahu tiada rawatan lagi untuk tahap ini. Yang ada hanyalah “Comfort Patient”. Fahamlah kami dengan maksud Doktor itu. Lantas Mama terus menangis. Abah cuba memendam rasa biarpun air mata sudah berlinang. Hanya Allah yang mengetahui perasaan kami…

Ogos 2018. Semangat baru buat Kakak. Azzam bersungguh untuk menerima Kakak sebagai isteri. Ikhlas hati Azzam hanya Allah yang tahu. Dalam keadaan Kakak seperti ini, tetap menerima Kakak seadanya. Keluarga Azzam juga begitu. Menyokong penuh hasrat Azzam. Telah menganggap Kakak seperti keluarga sendiri. Alhamdulillah. Allah hantarkan sebuah keluarga yang cukup bersih hatinya yang sedia menerima Kakak dan berusaha bersama-sama mencari penawar dan memberi semangat.

Pagi 3 Ogos 2018, Kakak dan Azzam selamat diijabkabulkan. Tiada majlis warna warni, tiada baju pengantin menambah seri. Tiada pelamin tanda raja sehari. Yang ada hanyalah pihak keluarga perempuan, pihak keluarga lelaki, tok kadi bersama saksi. Ketika akad sedang dilafaz, esakan tangisan keluarga menjadi muzik latar, menyaksikan penyatuan dua hati murni ini. Alhamdulillah. Allah permudahkan.

Semoga atas pernikahan ini, Allah kurniakan rahmat dan keberkatan serta kebahagiaan dunia akhirat buat Kakak dan Azzam.

Namun, saat gembira itu tidak lama. Petangnya selepas solat Jumaat, Kakak terus dimasukkan ke hospital. Pernafasan Kakak semakin merosot. Mama terus menjadi peneman setia. Disamping Abah yang terus berusaha serta keluarga yang terus mendoakan kesembuhan Kakak.

Namun Allah lebih sayangkan Kakak dan Saat itu tiba juga.

Kakak pergi meninggalkan kami pada waktu Subuh 4 Ogos 2018. Alhamdulillah ditemani Mama, Abah, Suaminya, Mak Besah serta Saya.

Disaat ini, keluarga redha dengan ketentuan. Buat Azzam dan keluarganya, terima kasih atas segala pengorbanan serta kasih sayang yang diberikan untuk Kakak, serta menunaikan impian Kakak biarpun cuma untuk seketika. Alhamdulillah, Kakak nampak berseri masa hari pernikahannya. Hanya Allah yang dapat membalasnya budi baik Azzam dan keluarganya.

Semoga Kakak ditempatkan dikalangan orang yang beriman. Aamiin.

Fatin Nursyahirah Binti Yusuf
1994-2018

Al-Fatihah

بِسْمِ ٱللَّهِ ٱلرَّحْمَـنِ ٱلرَّحِيم
ٱلْحَمْدُ لِلَّهِ رَبِّ ٱلْعَـلَمِين۞ ٱلرَّحْمَـنِ ٱلرَّحِيم۞مَـلِكِ يَوْمِ ٱلدِّين۞إِيَّاكَ نَعْبُدُ وَإِيَّاكَ نَسْتَعِينُ۞ ٱهْدِنَا ٱلصِّرَطَ ٱلْمُسْتَقِيمَ۞صِرَطَ ٱلَّذِينَ أَنْعَمْتَ عَلَيْهِمْ۞ غَيْرِ ٱلْمَغْضُوبِ عَلَيْهِمْ وَلاَ ٱلضَّاۤلِّينَ۞امين


Patutlah Anak Tak Dengar Cakap. Ibu Ini Kongsikan Sebabnya

Risaukan bila anak tak dengar cakap. Perkongsian seorang ibu, mengenai sebab anak tidak mendengar cakap ada sebabnya. Ikuti perkongsian puan Wawa Shauqi yang amat bermanfaat.

Ada banyak sebab kenapa anak tak dengar cakap kita. Antara sebabnya:

1. Sebab suara kita tak cukup sedap macam suara kartun yang mereka biasa tonton di TV. Ini biasa berlaku untuk anak yang terlebih pendedahan skrin. Sindrom ni seolah deria auditori anak hyposensitif terhadap bunyi. Dan keadaannya sama macam anak yang ada masalah pekak.

Lepas ni boleh cuba cakap sambil menyanyi soprano macam dalam kartun Frozen tu, ok! Cakap dengan over ya! Nak lawan kesedapan suara kartun la katakan.
.

2. Untuk anak berusia 2 tahun, neocortex mereka yang memproses logik sesuatu alasan belum sempurna terbentuk. Anak belum ada ‘sense’ untuk bezakan buruk dan baik. Segala nasihat kita dibuat nohen oleh anak. Sebut la berkali-kali ‘jangan pukul, jangan sepah’ anak tetap tak boleh ‘apply’.

Pun begitu, teruskan ulang nasihat yang sama berkali-kali. Sebab nasihat berulang-ulang tu akan tersimpan di dalam minda diluar sedar mereka.

Bila usia mereka cecah 4 tahun, baru kita nampak satu demi satu nasihat kita yang dulu mereka akan apply.
.

3. Boleh jadi penggunaan bahasa kita tak berapa tepat. Cuba klik ni, kepada yang belum baca artikel saya. https://www.theproparenting.com/guna-je-7-bahasa-ni-untuk-anak-degil/

4. Mungkin kerana anak tak jelas apa yang nak kena buat. Boleh jadi sebab kita tak spesifikkan pilihan alternatif. Boleh jadi juga sebab kita tak modelkan perbuatan pada anak.

95% ibu bapa meletakkan ‘kindness’ sebagai prioriti dalam mendidik anak. Tapi tak sampai 80% anak-anak yang merasakan ibu bapa sendiri pernah memodelkan ‘kindness’ tersebut.

Ingat kan, Rasulullah sendiri pesan ‘kepimpinan sebenar adalah melalui teladan’.

5. Mungkin sebab kita sendiri tidak menjaga suruhan Allah. Sebelum kita nak marah anak melengah-lengahkan arahan kita, cuba selidik kita ada lengah-lengahkan arahan Allah tak.

Mungkin sebelum memperbetuli anak, kita perlu perbetulkan juga diri kita. Sobs! Myself is insof.


“Berharap Bunda Dan Aunty Semuanya Tidak Menangis, Karana Saya Juga Beberapa Kali Tak Kuat Untuk Tidak Menangis”- Kata-Kata Anak Ini Memang Meruntum Jiwa!

Beliau berasa pelik, kebiasannya pada waktu itu Vino sudah balik dari sekolah. Namun apabila menjengah ke pintu hadapan rumahnya, dia terlihat Vino sedang duduk di luar hadapan pintu rumahnya sambil merenung kearah jauh seolah-olah memikirkan sesuatu.

Apabila bapanya menyanyakan Vino mengapa anaknya itu bersedih, lalu Vino menceritakan tentang apa yang berlaku di sekolah tadi.

” Tadi kan, Vino pulang dari sekolah, terus, teman-teman Vino dijemput oleh mama-mamanya. terus.. Vino nya gak dijemput…

“terus teman-teman Vino tanya sama Vino ‘kemana mama Vino?’ lalu Vino bilang Vino nggak punya mama…” jawabnya sambil menahan sebak.

“Vino nggak punya mama…makanya Vino dudukin aja..Vino gak punya mama…”

tidak tahan menahan sebak, Vino terus mengalirkan air matanya, Sambil mengulangi kata-katanya bahawa dia tidak mempunyai ibu seperti kawan-kawannya, bercucuran air matanya yang jelas menunjukkan dia benar-benar merindui arwah ibunya yang telah tiada. Jauh disudut hati anak yang merindukan wajah dan kasih sayang seorang ibu, seperti teman yang lain.

Mendengar jawapan anaknya itu membuat bapanya turut mengalirkan air mata bersama anaknya sambil memeluk erat dan menenangkan anaknya.

Allahu Akbar! sesiapa saja yang melihat video tersebut turut mengalirkan air mata, tidak dapat menahan sebak. Membayangkan rentang apa yang terbuku di hati Vino yang tak terucap.

Meninjau ke ruangan komen, diberitahu bahawa ibunya telah pun meninggal dunia semasa Vino masih bayi. Rindunya seorang anak terhadap ibunya yang tidak sempat melihat dirinya membesar. Vino dibesarkan oleh bapanya seorang diri sejak dari bayi.

Orang ramai juga turut meninggalkan doa dan kata-kata semangat untuk Vino dan bapanya.


Kasih Ibu Hingga Hujung Nyawa, Sempat Selamatkan Anak Dipangkuan Sebelum Nahas Bertembung Lori!

Kasih sayang dan pengorbanan seorang ibu kepada insan bergerlar anak, jika ingin dihitung nyata terlalu luas, banyak dan tidak terjangkau banyaknya. Bahkan kerana tulis kasih dan sayang itu jugalah seorang ibu sanggup berkorban nyawa untuk anak tercinta.

Ini sebagaimana yang dilaporkan di dalam Berita Harian apabila seorang ibu bernama  Surawati Mohd, 33, yang maut bersama suaminya dalam kemalangan di Keratong, Rompin, Pahang, sempat mencampakkan anak bongsunya ke belakang untuk menyelamatkan anaknya itu sebelum kereta mereka bertembung dengan lori, semalam.

Dalam kejadian kira-kira jam 5 pagi, Surawati, bersama suaminya, Muhammad Noor Idham Ramli, 31, maut selepas kejadian itu yang berlaku di Kilometer 134, Jalan Kuantan-Seremban, dekat Keratong.

Kejadian menyebabkan tiga anak mereka iaitu Arfan Rakeen, 2; Areesh Razeen, 4, dan Aryan Rizqy, 6, yang cedera ringan menjadi yatim piatu dalam sekelip mata.

Adik Surawati, Syaidatul Fatihah Mohd, 30, berkata kejadian berlaku ketika lima beranak itu dalam perjalanan dari rumah mereka Pulau Duyong ke rumah orang tua suaminya di Felda Lui, Jempol, Negeri Sembilan.

“Kami (ahli keluarga) semua tidak tahu mereka bertolak awal sehari ke sana. Kakak memaklumkan dia sekeluarga akan bertolak ke rumah mentuanya pagi esok (hari ini) sebab anaknya cuti sekolah pada hari berkenaan.

“Malah keluarga ipar di sana pun tidak tahu yang lima beranak terbabit bertolak awal.

“Mungkin lepas suaminya habis kerja awal pagi mereka terus bertolak ke Felda Lui dengan menaiki kereta Perodua Myvi,” katanya ketika ditemui di rumah keluarganya di Kampung Gong Merawang, Rhu Muda, di sini, semalam.

Syaidatul berkata, ahli keluarganya hanya mengetahui mengenai kemalangan terbabit selepas dihubungi pihak Hospital Muadzam Shah, Pahang, kira-kira jam 7 pagi.

“Kami dimaklumkan kakak dan suaminya meninggal dunia dan pihak hospital minta kami datang ambil tiga anak mereka yang cedera ringan.

“Apabila tiba di hospital anak saudara menangis dan ahli keluarga cuba menenangkan mereka.

“Menurut anak sulungnya sewaktu kereta hilang kawalan dia masih sedar dan ibunya sempat mencampakkan Arfan ke tempat duduk belakang bagi menyelamatkan anak bongsunya itu.

“Aryan sempat menyambut adiknya sebelum kereta berkenaan berlanggar dengan lori,” katanya.

Syaidatul berkata, jenazah Muhammad Noor dibawa ke Felda Lui untuk dikebumikan di tanah perkuburan berdekatan rumah ahli keluarganya.

“Manakala jenazah kakak kami dibawa pulang di sini (Gong Merawang) untuk solat jenazah di rumah kedua orang tua kami dan mayat dikebumikan di Tanah Perkuburan Islam Seberang Marang, di sini, selepas solat Isyak.

“Tiga anaknya turut dibawa pulang bersama kami kerana mereka lebih rapat dengan ahli keluarga di sini. Bagaimanapun, kami akan berbincang dengan ahli keluarga abang ipar mengenai penjagaan tiga anak arwah ini,” katanya.


Anak Tersalah Peluk Kaki ‘Bapanya’. Patutlah Boleh Tersilap, Memang Pelanduk Dua Serupa!

Dalam dunia ini kita ada tujuh muka sama dengan diri kita, bak kata bidaan melayu pelanduk dua serupa. Ada tak dekat sini yang dah jumpa pelanduk dua serupa dengan anda? Cuba anda bayangkan reaksi anda jika anda jumpa dengan pelanduk dua serupa, begitu teruja kan?

Apabila dilihat memang betul-betul sama! pakai baju dan mask hitam, muka dan rambut pun sama, cuma yang membezakan adalah tinggi beliau yang sedikit berbeza.

Yang kelakarnya, reaksi anak kecil itu terpinga-pinga apabila dikatakan itu bukanlah abahnya, malah orang lain yang tak dikenali yang hanya membeli barangan dapur pada waktu yang sama.

Anak-anak beritahu ,

“Umi, muka pakcik tu sama macam abah”

video

video itu meraih lebih 400 ribu tontonan, 57.5k likes, dan 750 komen.

Meninjau diruangan komen, ramai turut terhibur dengan gelagat kanak-kanak tersebut yang tersilap peluk kaki bapanya.


Allahuakbar! Kanak-Kanak 7 Tahun Maut, Dada Tertusuk Kaca Meja

Tak dapat bayang kejadian begini berlaku dalam rumah sendiri.

Khabar duka hari ni apabila seorang anak lelaki telah menemui penciptaNya setelah maut tertusuk meja kaca ketika melompat dari sofa di rumahnya.

Menurut laporan kosmo, kanak-kanak lelaki berusia 7 tahun maut selepas dada tertusuk serpihan kaca ketika bermain di rumahnya dekat Kampung Bukit Changgang, Banting, Selangor.

Ketua Polis Daerah Kuala Langat, Superintendan Ahmad Ridhwan Mohd Nor @ Saleh, berkata kejadian itu berlaku pada jam 4 petang.

“Semasa kejadian berlaku mangsa dikatakan sedang bermain sendirian, manakala ibu bapa mangsa turut berada di dalam rumah.

“Ibu bapa kanak-kanak itu mendakwa, mangsa melompat di atas sofa rumahnya sebelum jatuh di atas meja kaca di hadapan sofa.

“Kejadian mengakibatkan dada mangsa terkena serpihan kaca. Mangsa kemudian dikejarkan ke klinik berhampiran sebelum dibawa ke Hospital Banting dan disahkan meninggal dunia ketika menerima rawatan kecemasan,” katanya dalam kenyataan hari ini.

Beliau berkata, bedah siasat akan dilakukan bagi mengetahui punca kematian mangsa.

Katanya, kes berkenaan disiasat mengikut Seksyen 31(1)(a) Akta Kanak-Kanak 2001.


“Jika Ditakdirkan Pasangan Pergi Dahulu….”- Luahan Hati Isteri Lepas Sebulan Pemergian Arwah Abam Bocey!

Pejam celik pejam celik, rupa-rupanya sudah sebulan Allahyarham Abam Bocey pergi meninggalkan kita.

Dalam satu perkongsian di laman instagram milik arwah, Nur Hidayah meluahkan isi hatinya. Turut dimuatkan sekeping gambar bersama arwah suaminya itu.

“Setiap yang hidup, pasti akan mati.” Jika ditakdirkan pasangan kita meninggal dunia terlebih dahulu daripada kita, usahlah meraung tetapi, berdoalah kepada Allah S.W.T

‘Buat Allahyarham suamiku yang tercintaaa hari ni genab sebulan abang meninggal kan kami semua.. AL-FATIHAH (dibaca) Syed Umar Mokhtar..

Hidayah sebelum ini memberitahu akan bertanggungjawab mengendalikan laman instagram milik arwah suaminya itu. Ini bagi membolehkan peminat mengetahui perkembangan anak lelaki mereka.

Abam dan Nor Hidayah berkahwin pada 2017 dan dikurniakan seorang anak lelaki, Syed Uthman Hamzah Al-Juffrey bin Syed Umar Mokhtar Al-Juffrey, 8 bulan.

Abam atau nama sebenarnya Syed Umar Mokhtar bin Syed Mohd Redzuan, 32, meninggal dunia ketika tidur di kediamannya pada 10 Februari lalu.

Sama-sama kita hadiahkan al-Fatihah buat arwah Abam. Semoga rohnya ditempatkan bersama golongan yang beriman.


“Trauma! Cuba Tanggalkan Guna Sabun & Minyak Tidak Berjaya.” Kongsi Momen Cincin Tersekat Di Jari, Ning Baizura Sebak & Berterima Kasih Pada Bomba

Sering kali kita mendengar atau membaca kisah bomba membantu kes menanggalkan cincin tersekat pada jari. Terbaru penyanyi Ning Baizura berkongsi momen mencemaskan apabila cincin berbentuk ikan yang dipakainya ketika membuat persembahan  tersekat di jari tengah tangan kirinya.

Disebabkan itu, jarinya membengkak hingga ibu kepada Ryan Sky Dalton  itu mendapatkan rawatan di klinik dan balai bomba berdekatan kediamannya.

“Saya ingin berkongsi kepada semua, hari ini merupakan hari yang traumatik dalam hidup saya. Ketika mahu membuat persembahan semalam, saya dalam keadaan sangat tergesa-gesa memaksa diri untuk memakai sebentuk cincin. Namun, ia sukar untuk ditanggalkan.

“Jadi, saya biarkan semalaman sehingga ibu dan suami saya menyuruh saya berjumpa dengan doktor untuk rawatan sewajarnya.

“Saya mencari pelbagai solusi di Internet untuk menanggalkan cincin. Saya cuba menanggalkan ia dengan sabun dan minyak tetapi tidak berjaya.

“Kemudian, doktor menyarankan saya ke balai bomba kerana pihaknya tidak mempunyai kelengkapan yang sepatutnya untuk menanggalkan cincin terbabit,” kata Ning menerusi Instagram TV.

Ning kemudiannya bergegas ke Balai Bomba Jalan Pantai untuk mendapatkan tindakan lanjut. Dalam video terbabit, Ning dibantu oleh sepasukan anggota bomba menggunakan beberapa peralatan memotong logam bagi menanggalkan cincin terbabit.

Dengan perasaan gemuruh dan gementar, selepas melalui beberapa peringkat akhirnya cincin tersebut berjaya ditanggalkan.

Dalam sebak, Ning turut berterima kasih kepada pasukan bomba yang profesional dan bertindak pantas untuk membantunya mengeluarkan cincin di jarinya.


Awas, 10 sebab Anda Akan Menyesal Jika Buang Uncang Teh Selepas Ini. Banyak Manfaat Rupanya!

Jika anda penggemar teh, pastinya selepas direndam, uncangnya pasti anda buang ke tong sampah kan?

Sebenarnya, banyak manfaat yang ada pada uncang teh ini. Bukan sekadar untuk hasilkan air teh semata-semata , tapi ada banyak sebenarnya manfaat dan sangat berkesan jika diamalkan. Nak tahu apa? Jom baca kat bawah ni :

Ambil uncang teh terpakai, letak dalam besen yang berisi air suam dan rendam kaki selama 15 minit. Kemudian bersihkan kaki. Lebih bagus lakukan sebelum tidur.

Korang rendam uncang yang dah diguna dalam air sejuk, kemudian letak pada mata. Biarkan semalaman ketika waktu tidur

Tahukah anda uncang teh yang sudah diguna boleh menghapuskan bau yang tidak senang dalam peti ais ? Ya, ambil sahaja beberapa uncang teh terpakai dan letak dalam peti sejuk.

Atau jika anda mahu menyegarkan laci almari yang berbau ‘lipas’, letakkan uncang teh yang kering di dalam. Boleh gunakan uncang teh berperisa untuk bau-bauan yang lebih menarik. Begitu juga dengan kereta anda, boleh gantungkan uncang teh di dalam kereta sebagai penyegar kereta. Kemudian buatlah kira-kira berapa banyak penjimatan sebab tak payah beli penyegar berbentuk pokok tu dah.

gosok uncang teh pada muka anda dan biarkan seketika

Ya, uncang Teh terpakai boleh menghilangkan kesan minyak yang melekat pada alatan di dapur. Cara seterusnya, jika bekas atau periuk dipenuhi dengan lemak, rendam sahaja dengan air panas dan letak beberapa teh uncang yang sudah dipakai. Hasilnya, lemak dan kotoran degil akan hilang !

Hampas teh sangat berguna untuk tanaman dan ia akan bertukar sebagai baja organik sekaligus akan menyuburkan tanaman. Korang tabur sahaja ke dalam pasu dan lihat manfaatnya sendiri.

Ambil hampas teh yang dah diguna dan gosok untuk menghilangkan kesan terbakar pada kulit muka.

Kandungan tanin dalam teh hitam juga menjadikan ia sebagai pelembut daging yang sempurna. Anda juga boleh memerapkan daging steak kegemaran dengan bancuhan teh hitam sebelum digril untuk rasa yang lebih mencengkam jiwa.

Ada masanya anak terbuang air atau termuntah di atas permaidani di ruang tamu. Atau mungkin anda memelihara kucing jadi macam-macam bau akan melekat pada. Susah pula jika nak hantar ke kedai dobi. Ikut cara ini,  taburkan serbuk teh yang sudah digunakan di atas karpet dan biarkan selama 15-20 minit sebelum divakum.

Sila gunakan serbuk teh yang kering ya, kalau guna serbuk teh basah nanti habis melekat warna teh di situ pula. Kalau anda gunakan serbuk teh berperisa seperti oren atau strawberi, makin wangilah karpet anda!

10 Hilangkan minyak di dalam sinki

Adakanya  pinggan mangkuk anda turut berminyak dan susah nak cuci terutama jika anda masak sup daging atau menu berminyak. Uncang teh boleh membantu menjimatkan masa menyental. Penuhkan sink dengan pinggan kotor itu dengan air suam, rendamkan dua atau tiga uncang teh yang telah digunakan dan biarkan beberapa jam. Nanti minyak melekit tu senang dicuci.


Fara Hazel Selamat Timang Cahaya Mata Lelaki, Tengku Muhammad Yusuf Al-Abidin Petra Nama Diberi

Tahniah diucapkan kepada penyanyi dan pelakon yang dikenali sebagai Fara Hazel selamat melahirkan anak kedua nya 3 Ogos lalu, Tengku Muhammad Yusuf Al-Abidin Petra Nama diberi

Sambil memanjat kesyukuran, kakak Aiman Tino itu juga mengucapkan terima kasih kepada yang menitipkan doa yang baik-baik buatnya.

“Bismillahirrahmanirrahim..Alhamdulillah, Syukur ke hadrat Illahi kerana mengurniakan rezeki kepada kami seorang lagi cahaya mata yang telah selamat dilahirkan pada 03/08/2022 jam 2:30pm. Terima kasih kepada semua yg mendoakan putera kedua kami… Semoga doa yg baik berbalik kepada kalian kembali 🤲🏻 Ameen! Selamat Datang ke Dunia anakku ❤
– Tengku Muhammad Yusuf Al-Abidin Petra bin Tengku Mohammad Kamal Hishamuddin… ”

Dalam pada itu, Fara sempat memuatnaik sekeping gambar cahaya matanya di laman Instagramnya

Untuk info, Fara telah berkahwin dengan ahli perniagaan dari Terengganu, Tengku Mohammad Kamal Hishamuddin.

Fara dan suami juga mempunyai seorang lagi anak lelaki yang bernama Tengku Muhammad Aisy Al-Abidin Petra yang lahir pada 8 Oktober 2020.


Asyik Gugur Je Rambut, Guna 4 Bahan Ni Untuk Kekal Lebat Dan Bersinar.

Rambut adalah mahkota wanita yang sangat berharga. Setiap wanita ingin memiliki rambut yang sihat dan cantik termasuklah wanita yang bertudung.

Petua Hebat Untuk Ibu Yang Ada Masalah Rambut Gugur. Guna Bahan Dari Rumah Aje

Rambut dijaga rapi tentu sudah tentu membuatkan rambut yang tidak kering, sihat, lebat dan bersinar.

Namun tiada jalan pintas untuk mendapatkan rambut seperti yang diidamkan jika kita tidak tahu menjaga dan merapikan rambut dengan baik.

Selain menggunakan pelbagai jenis produk kecantikan yang berada dipasaran, boleh mencuba menggunakan beberapa petua penjagaan rambut cara ilami. Penjagan rambut termasulah petua yang sering diamalkan untuk merawat masalah keguguran seperti limau nipis, daun bunga raya, kulit tembikai dan lidah buaya.

Petua rawat keguguran rambut

.
Petua 1: Ambil perahan air limau nipis dan sapu rata-rata di kulit kepala. Amalkannya untuk selama 2 minggu. Seterusnya anda ambil santan untuk menyuburkan rambut anda. Lumurkan keseluruhan rambut hingga ke kulit kepala bagi mendapatkan hasil yang baik. Jangan cepat-cepat hendak membasuh rambut anda. Perapkan rambut anda dengan tuala untuk ½ jam. Biarkan ia berminyak dan meresap. Kemudian basuh dengan air suam. Amalkannya selama 2 bulan.
.
Petua 2: Ambil beberapa helai daun bunga raya dan lidah buaya. Basuh hingga bersih dan kisarkan hingga hancur. Perap ramuan di atas kepala selama 1 jam. Lakukan 2 kali seminggu. Anda akan memperolehi rambut lebat, hitam dan berkilat semulajadi.

Petua 3: Setiap kali anda makan buah tembikai, jangan buang kulitnya. Ambil bahagian kulit tembikai dan gosok kulit kepala anda. Biarkan ia meresap ke kulit kepala dan tunggu dalam masa 20 hingga 30 minit. Selepas itu barulah anda cuci rambut anda sebersih-bersihnya. Jika anda ingin biarkan semalaman pun tak mengapa. Gunakan “shower cap” atau balut dengan kain supaya ia tidak meleleh ke bantal tidur anda. Anda hanya perlu amalkan petua ini sekali dalam seminggu.
.
Petua 4: Bagi anda yang rajin selepas rawatan menyuburkan rambut gunalah daun lidah buaya untuk mendapatkan rambut yang lebih cantik lagi menawan. Caranya ambil lendir daun lidah buaya tu dan sapukan kepada rambut hingga kekulit kepala. InsyaAllah dalam masa 2 bulan rambut anda tidak akan gugur malah semakin cantik dan sihat
.
Insyaallah.. Semoga dengan tips yang dikongsikan ini dapat menjadi ilmu yang bermanfaat untuk semua.

Sumber: Petua Ibu


Peminat Minta Tip Istiqamah, Izara Aishah – “Memang Iman Kita Naik Turun, Lama-Lama Akan Rasa Kuat”

Nak berubah tu mungkin mudah, tetapi nak istiqamah dalam perubahan itulah ujian yang sebenar buat seorang manusia.

Baru-baru ini, pelakon, Izara Aishah ada menerima soalan tentang tip untuk kekal istiqamah. Soalan itu diajukan semasa Izara sedang live di aplikasi Tiktok dan telah dimuat naik semula oleh sebuah akaun yang sempat tangkap layar siaran langsung tersebut.

Menurut Izara, dia akui bahawa iman manusia ada turun dan naik. Namun begitu, lama-kelamaan rasa ‘kuat’ itu akan datang dengan sendirinya jika betul dengan niat.

“Takpelah tak kuat pun, pakai je.. Nak buka, buka. Nak pakai, pakai.

“Izara semenjak pakai tudung, Izara punya rezeki…tak tahu nak cakap macam mana.

“Memang iman kita naik turun, lama-lama dia akan rasa kuat. Akan rasa sendiri yang kita nak menutup aurat.” jelasnya dalam video tersebut

Izara atau nama penuhnya Nik Izara Aishah Nik Izazurin memaklumkan bahawa dirinya mula membuat keputusan untuk menutup aurat apabila dirinya terbaca satu ayat daripada Al-Quran dimana suruhan daripa-Nya sendiri untuk menutup aurat.

Meninjau ke ruangan komen, rata-rata bersetuju dengan tips yang diberi Izara. Malah, ada juga yang memuji nada ‘soft spoken‘ pelakon tersebut dalam memberi pandangannya.

Sumber: TikTok @user6374


“Anak Dah Boleh Keluar Wad, Shahrol Pula Ditahan Ada Pendarahan.” Isteri Kongsi Perkembangan Shahrol Shiro!

Pelawak Shahrol Shiro, dikhabarkan dimasukkan ke hospital dan menerima rawatan akibat sinusitis.

Berita tersebut dikongsikan oleh isterinya, Nor Farhanah Syamimi. Menurut  Farhanah atau mesra dipanggil Ana, suaminya bakal menjalani pembedahan kali ketiga sinusitis.

“Shahrol ditahan di wad sejak Ahad lalu selepas tiga minggu menahan sakit, sampai tak boleh nak tidur malam pun.

“Itu yang pergi hospital dan scan…Tengok-tengok dah ada nanah di rongga hidung dan mata. Shahrol menjalani pembedahan pada Selalu lalu untuk membuang nanah tersebut.

“Setakat ini semuanya berada dalam keadaan baik. Sepatutnya dah boleh balik hari ni tapi masih ada pendarahan, mungkin dalam dua tiga hari ini dibenarkan pulang. Harap-harap sinus dia okay selepas kali ketiga pembedahan ini,” katanya.

Dalam masa yang sama, anak kedua pasangan ini turut dimasukkan ke hospital sebelum ini akibat demam panas. Ismail Rifqi, 8 bulan,  walau bagaimanapun dilaporkan semakin baik.

“Alhamdulillah, Ismail sebenarnya mengalami demam panas ketika ayah dia dimasukkan ke hospital Ahad lalu.

“Namun selepas dua hari memantau, keadaan Ismail nampak membimbangkan dan dia ditahan di wad.

“Dalam masa sama saya juga risaukan Rizqi (anak sulung). Mujur kakak saya ada dan dia yang jaga Rizqi sepanjang saya menemani Ismail di hospital.

“Ismail dah boleh keluar hari ini dah semakin ceria,” katanya.

Dalam pada itu Anna mengucapkan terima kasih kepada semua yang mendoakan kesihatan suami dan anaknya.

Shahrol  sebelum Itu berkongsi mengenai perkembangan terkininya di hospital menerusi laman sosial Instagram (IG)nya.

Menerusi perkongsian tersebut, Shahrol memohon maaf kepada semua yang tidak dapat menghubunginya sejak tiga hari lalu.


Bahan Ini Mudahkan Kerja Bersihkan Tandas Dengan Cepat & Mudah. Tak Perlu Penat Penat Sental Lagi!

Kebanyakan orang sering mengabaikan kebersihan bilik mandi atau tandas kononnya ruang yang tidak penting. Tetapi sebenarnya, bilik mandi adalah cerminan peribadi terhadap empunya rumah sama ada pembersih atau tidak.

Bayangkan jika ada tetamu datang ke rumah dan ingin menggunakan tandas atau bilik air di rumah. Pasti anda malu bila dikatakan tidak menitikberatkan soal kebersihan dan dilabel sebagai seorang yang pengotor.

Elakkan masalah ini, jom belajar cara mudah untuk hilangkan kotoran degil dalam bilik air dan tandas. Sedikit sahaja masa yang diperlukan bagi memastikan bilik air dan tandas anda sentiasa bersih dan selesa.

Bahan yang diperlukan

160gm baking soda

60 ml jus lemon

1/2 tbsp Cuka

1tbsp Hidrogen peroksida

15-20 titik wangi-wangian

Cara-Cara

Campurkan baking soda dan jus lemon ke dalam bekas.
Dalam bekas lain campurkan hidrogen peroksida dan cuka.
Masukkan campuran hidrogen tadi ke dalam campuran baking soda sikit demi sedikit.
Tambahkan pewangi pilihan anda ke dalam campuran tadi.
Bentukkan campuran tadi secara bulat dan susun atas kertas kering.
Biarkan kering selama 4 jam sebelum digunakan.
Simpan dalam bekas kedap udara dan gunakan bila perlu.

Tip tandas sentiasa bersih dan wangi

Luangkan kira-kira 5 minit setiap hari sebelum mandi untuk mencuci bilik air dan tandas di rumah anda.
Letakkan sahaja sedikit cecair pencuci ke atas span dan gosok dinding, sinki dan lantai bilik air.
Gunakan berus untuk membersihkan mangkuk tandas.
Gunakan bahan peluntur untuk membersihkan jubin tandas yang berlumut. Tuang bahan peluntur yang telah dicampur dengan sedikit air ke atas lantai. Berus dan biarkan selama sejam sebelum bersihkan dengan air.
Gosok segala kotoran dari sinki dan mangkuk tandas sekurang-kurangnya seminggu sekali atau dua minggu sekali. Gunakan berus ketika menggosok dinding dan lantai tandas dan bilik air.
Gantungkan pewangi yang sesuai di dalam tandas untuk menyingkirkan bau yang kurang menyenangkan.

Panduan Menghias Bilik Mandi

Sediakan rak untuk meletakkan ubat gigi, berus gigi, syampu dan sabun.
Pasang cermin muka di dinding bilik air.
Sediakan penyangkut untuk menggantung tuala dan pakaian
Hias dinding dengan bunga plastik atau daun hijau untuk menyerikan lagi ruang bilik air.

Petua Membersihkan Mangkuk Tandas Yang Kotor Dan Berkerak

Tuang cuka ke dalam mangkuk tandas dan biarkan untuk beberapa jam.
Gosok mangkuk tandas menggunakan berus.
Selepas kesemua kotoran berjaya ditanggalkan, siram dengan air bersih.
Selain daripada cuka, boleh gunakan satu tin air coke. Cara pembersihan adalah sama.
Petua Bersihkan Kotoran Degil Pada Lantai

Ambil kapur sirih dan campurkan dengan air.
Tuangkan campuran itu ke lantai dan biarkan selama beberapa minit.
Selepas itu cuci menggunakan pencuci lantai.
Ulangi proses ini sehingga lantai bilik air benar-benar bersih.


“Yang Mana Satu Mama Saya.” Rintihan Si Kecil Meruntun Jiwa Waktu Lihat Jenazah Ibu Bapa Yang Maut Kemalangan. Sebaknya Baca!

Berat mata memandang berat lagi bahu yang memikul. Sukar untuk digambarkan dengan kata-kata bila kehilangan orang tersayang sekelip mata.

Demikian dengan satu kisah yang dikongsikan oleh Skuad Pengurusan Jenazah (SPJ) Malaysia setelah menerima berita kematian sepasang suami isteri yang terlibat dalam kemalangan jalanraya. Ketika itu,  mereka menunggang motosikal berkuasa tinggi di KM427.1(U) dekat Kuala Kubu Bharu, Selangor.

Akibat kemalangan tersebut 4 anak mereka yang kesemuanya masih kecil dan bersekolah hilang tempat bermanja dan berpaut.

Arwah Mohd Adly bin Ahmat, merupakan salah seorang warga kerja Texas Instrumental di Keramat dan amat disenangi oleh rakan-rakan sekerjanya sehinggakan segala urusan menyempurnakan jenazah arwah suami isteri  ini ditanggung sepenuhnya dan diuruskan oleh mereka sehinggalah ke liang lhad. Manakala arwah isterinya bernama Intan Safinaz binti Mohd.

Ketika menerima panggilan dari salah seorang teman sekerja arwah yang juga merupakan ahli SPJ Malaysia iaitu Tn. Fadzli Salleh, saya sedang berada di Lapangan Terbang Kuala Terengganu menunggu penerbangan untuk ke Kuala Lumpur seusai menjalankan program Kursus Pengurusan Jenaz@h bersama warga Sekolah Sukan Malaysia Terengganu di sana atas jemputan salah seorang ahli pasukan SPJM Negeri Terengganu.

Saya mengarahkan 2 jentera SPJ Malaysia yang diketuai oleh Timbalan Pengerusi SPJ Malaysia, Dato’ Hj. Mohamad Noor untuk bergegas ke lokasi di Hospital Kuala Kubu bagi menguruskan jenaz@h dan membawanya ke Port Dickson untuk disemadikan di sana.

Alhamdulillah dengan bantuan skuad kami yang berada di Kuala Kubu, Tn. Hj. Rosli Jay, kami berjaya menyempurnakan kedua-dua jenaz@h suami dan isteri dengan segera sehinggalah selesai urusan mandi, kafan dan disolatkan di hospital sebelum waktu solat Jumaat tiba. Terima kasih skuad SPJM Negeri Selangor dari Kuala Kubu!

Kedua-dua jenazah kemudiannya dibawa ke Masjid Jamek Ar-Rahimah, Kuala Kubu Bharu dan disolatkan sekali lagi seusai solat Jumaat bersama ratusan jemaah di sana. Subhanallah!

Sejurus solat jenaz@h di sana, perjalanan diteruskan dengan menaiki van jenzah SPJ2 dan SPJ5 menuju ke kampung halaman arwah di Kg. Paya, Port Dickson untuk memberi peluang kepada anak-anak pasangan suami isteri tersebut serta kedua orang tua dan kerabatnya menatap jas4d keduanya buat kali terakhir.

Kedua-dua jenazah sampai ke rumahnya pada jam 5:00 petang dengan diiringi 4 buah kereta peronda PDRM bagi memudahkan mengharungi perjalanan yang sesak di sebelah petang ketika warga kota mula pulang ke rumah masing-masing. Terima kasih pasukan PDRM!

Rintihan Anak Arwah Meruntun Jiwa…

“Yang mana satu mama saya?” Rintih salah seorang anak arwh pasangan suami isteri mangsa kemalangan jalan raya sewaktu menatap kedua jasad berkafan tersebut. Suasana ketika itu meruntun jiwa semua yang hadir saat mendengar pertanyaan dari anak arwah yang masih lagi kecil itu.

Persoalan itu ditanya kerana kedua-dua jasad ibu dan ayahnya tidak dapat dibuka bahagian kafan di wajahnya bagi menjaga perasaan ahli keluarganya kerana keadaan jenazah yang agak kritikal kerana insiden kemalangan tersebut. Mereka berempat menjadi yatim piatu sekelip mata!

4 Kali Solat Jenazah!

Solat jenazah kali ketiga didirikan di rumah tersebut dan masih ramai yang ingin menunaikan solat jenazah namun kerana ruang tidak mencukupi, jenazah-jenazah tersebut dibawa ke Masjid Kariah Kg. Paya untuk disolatkan kali keempat di sana dengan ratusan lagi sahabat-handai dan orang kampung. Allahuakbar, amalan besar apakah yang arwh suami isteri ini lakukan sewaktu hayatnya sehinggakan solat jenazah mereka sahaja sampai 4 kali?!

Setelah selesai solat jenazah, lebih kurang jam 6:00 petang kedua-dua jenazah pasangan suami isteri tersebut dibawa ke Tanah Perkburan Islam Kariah Kg. Paya Port Dickson untuk disemadikan dengan dibantu pasukan Skuad dari SPJM Negeri Sembilan.

Ratusan tetamu yang hadir mengalirkan air mata saat melihat anak-anak arwah yang masih bersekolah itu menangisi pemergian kedua orang tua mereka yang disayangi ketika jenzah diturunkan ke liang lahad satu-persatu.

Suasana mendung petang Jumaat seolah mengerti betapa peritnya jiwa anak-anak kecil ini untuk menghadapi kenyataan yang memeritkan ini. Namun takdir yang Allah swt tetapkan, pasti mengandungi hikmah disisi-Nya. Dia lebih menyayangi kedua-dua arwah.

Semoga arwah suami dan isteri ini diberikan rahmat dari Allah swt dan diampunkan segala dosa dan kesalahan yang pernah dilakukan sepanjang hayatnya serta ditempatkan dalam kalangan mereka yang beriman dan beramal soleh. Aamiin.

TERIMA KASIH SKUAD!

Setinggi-tinggi penghargaan dan terima kasih saya ucapkan kepada seluruh warga sukarelawan SPJ Malaysia yang berusaha sebaiknya bagi membantu menyempurnakan kedua-dua jenazah pasangan suami isteri tersebut. Tanpa semangat berpasukan dan muafakat kita semua, pasti urusan sebegini ada kekangannya.

Inilah di antara hasrat dan objektif saya dalam menubuhkan pasukan SPJ Malaysia iaitu mewujudkan komuniti di antara negeri dalam hal ehwal pengurusan jen4zah agar urusan fardhu kifayah ini dapat berjalan lancar tanpa membebankan ahli keluarga dan waris yang dalam kedukaan. Semoga usaha ini terus istiqamah dan dapat diteruskan dalam suasana semangat berpasukan. Syabas Skuad!!!

Marilah Sertai Kami…

Mereka yang berminat untuk menjadi sebahagian dari ahli pasukan SPJ Malaysia di setiap negeri seluruh negara, sila tinggalkan mesej di halaman Fcebook ‘Skuad Pengurusan Jen4zah – SPJ Malaysia’.

BANTULAH KAMI UNTUK MEMBANTU UMMAH!

Sekiranya Yg. Bhg. Dato’/Datin/Tuan/Puan ingin menyumbang kepada pertubuhan ini agat dapat membantu urusan bagi mereka yang memerlukan bantuan, sila masukkan sumbangan ke akaun rasmi pertubuhan:-

*PERTUBUHAN SKUAD PENGURUSAN JEN4ZAH MALAYSIA* (PPM-026-14-24012018)

CIMB: 8603-48-9285
BSN: 1410-0410-0030-6186

Semoga segala sumbangan jariah para dermawan sekalian menjadi saham akhirat dan mudah-mudahan dilancarkan segala urusan kita di dunia dan juga di akhirat. Aamiin.”

BERKHIDMAT SECARA BERJEMAAH DIBERKATI ALL4H SWT!

Akhukum fillah;
-Ustaz Rafie Zainal-
Pengerusi SPJ MALAYSIA


Dilihat Sibuk, Tak Sangka Ustazah Asma’ Harun Bela Banyak Si Bulus, Gebu-Gebu Semua, Jadi Terapi Diri!

Pemilik nama Ustazah Asma’ Harun ialah antara pendakwah bebas yang terkenal di Malaysia kerana kelainan ketika menyampaikan ceramah hingga meraih perhatian ramai.

Dengan penampilan beliau yang yang sederhan dengan warna natural serta secalit solekan membuatkan dirinya disenangi ramai.

Ceramahnya bukan sahaja menjadi tumpuan kepada orang dewasa tetapi remaja dan kanak-kanak. Lantaran itu, tidak mustahil beliau kerap mendapat undangan memberi ceramah setiap hari, malah pernah lebih dari empat undangan sehari.

Namun anak kelahiran Terangganu ini cuba untuk tidak mengecewakan pihak yang mengundangkanya sedaya upaya memenuhi hasrat mereka.

Biarpun terpaksa pulang lewat malam ke kediamannya, ibu kepada tujuh orang anak ini tidak pernah merungut demi perjuangan untuk berdakwah kepada masyarakat. Juga tidak menafikan kadang kala terpaksa menolak akibat kekangan masa.

BELAI KUCING SEBAGAI TERAPI

Sesungguhnya, Ustazah Asma’ tetap manusia biasa. Perlukan masa ‘me time’ untuk dirinya sendiri sebagai terapi setelah kesibukan dengan rutin harian.

Biar dirinya aktif berdakwah, rupanya memiliki kucing lebih daripada lima ekor. Katanya lagi membelai kucing adalah terapi buat dirinya dan melatih diri menjadi seorang yang berdisplin di samping menjadi aktivitinya bersama anak-anak perempuannya.

Ini dikongsikan oleh Ustazah Asma’ Harun kepada team Majalah Keluarga ketika sesi program Keluarga Inspirasi yang lalu.

“Ia sebagai terapi dan latihan displin diri yang mana perlu menjaga kesihatan kucing. Memang kena perlu kesabaran menjaga kucing.

“Haiwan ini adalah kesukaan Nabi dan para sahabat. Saya dan suami memilih cara mendidik anak melalui terapi dengan cara ini.”

“Kalau saya balik petang atau malam, saya akan lepaskan dan duduk bersama di ruangan ini. Kemudian seekor demi seekor akan ke arah saya.

“Saya akan sikat dan bagi bedak. Cuma mandi tu sebulan sekali. Cuma kalau kotor akan mandikan juga,” jelas Ustazah Asma Harun yang juga membela ikan emas yang juga menjadi terapi minda kepadanya.

SIBUK TETAP ADA MASA UNTUK SI BULUS

Ustazah Asma juga memberitahu, ada yang mempersoalkan kesibukannya dalam menguruskan kucing-kucing di rumahnya.

Namun baginya ia adalah suatu latihan displin. Walaupun penat dan sibuk, dirinya sudah sedia maklum mempunyai komitmen dengan si bulus.

“Kucing ni suka di belai. Jika lepas semua dari sangka, semua kucing-kucing akan menunggu di depan sliding door.

“Sebabnya jika tak dibeli atau dibersihkan, akan stres. Bulunya juga akan gugur.

“Jadi bila dapat kasih sayang, dapat belaian, akan lebih manja,” ujar Ustazah Asma Harun sambil memeluk salah seekor kucing kesayangannya,” jelasnya sambil menujukkan dua antara  ekor kucing kesayangannya iaitu Kiki dan Momo.


Cuba Beli Jiwa Ibu Mentua, Cara Mudah Nak Tawan Hati Dan Buat Suami Lebih Sayang. Wow, Jom Praktis!

Hubungan diantara menantu perempuan dan ibu mertua seringkali di tafsirkan sebagai ‘love-hate relationship’. Perselisihan faham,rasa cemburu dan memendam perasaan sering dialami dalam perhubungan ini terutamanya jika anda bukan menantu pilihan.

Sekiranya keadaan ini berterusan, suami pasti rasa tersepit diantara ketaatan pada ibu dan rasa cinta pada isteri. Sekaligus, perkara ini mampu menggugat keharmonian dalam rumahtangga dan keluarga yang dibina.

Oleh yang demikian, bersyukurlah andai dikurniakan ibu mertua yang sporting dan memahami keadaan menantu. Namun begitu, jika mendapat mertua yang cerewet dan tidak mesra, berusahalah untuk menambat hatinya.

Ini kerana ia secara tidak langsung merupakan cara yang paling mudah untuk  membuatkan suami lebih sayang sekaligus mampu menawan hatinya. Percayalah!

Ada caranya untuk pikat hati ibu mertua agar menyukai kita;

1. Selalu hubungi ibu mertua

Andai tinggal berjauhan,selalu hubungi ibu mertua melalui telefon sekadar untuk bertanya khabar keadaannya, kesihatannya dan sebagainya. Namun, apabila tiba hari-hari penting seperti Hari Ibu dan Hari Lahir, jangan lupa menelefon mengucapkan sesuatu. Lebih baik jika anda berkunjung ke rumahnya dengan membawa hadiah atau, anda juga boleh membuat kejutan dengan mengadakan majlis untuk mereka.

2. Ketika melawat, bawalah buah tangan

Tiada salahnya jika anda melawat ibu mertua tanpa membawa buah tangan. Namun, pasti ibu mertua berasa lebih gembira jika berusaha untuk menceriakan hatinya dengan membawa buah tangan. Kalau punya masa, boleh cuba memasak makanan kegemarannya. Dia pasti suka.

3. Kenali sikap sebenar mentua

Jika ibu mertua seorang yang suka bercakap atau berkongsi pengalaman, pastikan anda juga terlibat sama dalam perbualan tersebut. Bersikap ramahlah dengan mereka. Namun jika dia seorang yang pendiam, cuba berinteraksi dengan bertanya soalan-soalan yang mudah contohnya resipi kegemaran anaknya, cara dia menguruskan rumah tangga dan sebagainya.

4. Jangan sesekali marah suami dihadapan ibu mertua.

Hati mana yang tidak tersentuh apabila melihat anak yang mereka sayangi disakiti. Meskipun pada saat itu anda perlu menegur suami, cuba untuk menahan perasaan itu sementara semasa berada bersama ibu mertua.

Elakkan bertindak kasar atau memarahi suami dihadapan ibu mertua, ini kerana situasi ini akan memberikan gambaran sebenar sikap anda terhadap anaknya.Sekaligus mungkin akan menimbulkan kebencian di hati mentua.

5. Berkongsi minat dengan ibu mertua.

Salah satu cara mudah untuk mendekati dan ‘membeli’ jiwa ibu mertua adalah dengan berkongsi minat yang sama. Sebagai contoh, kalau ibu mertua gemar memasak, tidak salah anda cuba belajar memasak daripadanya. Tunjukkan yang diri anda betul-betul berminat dengan apa yang disukai.

Namun demikian, jika ibu mertua suka memasak dan anda juga gemarkan memasak, boleh luangkan masa bersama-masa, mencuba resipi-resipi baru dan bertukar-tukar resipi. Berkongsi minat yang sama memudahkan menantu dan mertua untuk serasi.

6.Sentiasa jaga tutur kata

Ketika bersama ibu mertua, bercakap dan bertuturlah dalam sebaik-baik bahasa dan tingkah laku. Jangan sesekali mengungkapkan perkataan yang boleh mengguris hati.

Orang yang lebih tua pasti mempunyai perasaan sensitif, agak cerewet dan mudah berkecil hati. Namun, bersabarlah dan berusahalah untuk bercakap hanya perkara yang baik-baik kepada ibu mertua.

7. Cuba sayang mertua seperti  keluarga sendiri

Perlu ingat, ibu mertua darjatnya setaraf dengan ibu kandung yang melahirkan kita. Tidak ada salahnya melayan ibu mertua seperti ibu sendiri. Kasih sayang yang anda berikan pasti akan diingati dan dihargai. Anggaplah ibu mertua sebahagian daripada darah daging sendiri supaya hubungan akan bertambah mesra dan berkekalan hingga ke akhir hayat.

Semoga tip-tip ini dapat memberi panduan berguna buat anda dalam membina hubungan mesra bersama ibu mertua sekaligus membina keluarga yang bahagia.


2 Minggu Konsisten Buat Petua Ni, Akan Nampak Kesannya. Badan Lebih Ringgan & Berat Badan Turun!

Mengawal berat badan dan seterusnya memiliki berat badan yang ideal tentunya ada banyak cara dan amalan yang dilakukan. Selain melalui pemakanan yang sihat dan melakukan aktiviti bersenam, bahkan mengamalkan petua juga tidak kurang hebatnya dalam memberikan kesan pada tubuh badan.

Ini seperti mana kaedah mengamalkan petua yang dikongsikan oleh Aisyah Badar Bajrai . Menurutnya, minum air daun parsley yang dicampur dengan perahan lemon boleh memberi kesan pada sesiapa yang ingin menurunkan berat badan.

“Aisyah share petua kurus yang best tapi simple. Macam biasa, kita guna bahan simple-simple jek. Ramai bagi feedback berat badan turun 3-5 kg dalam masa 2 minggu bila konsisten buat petua ni,” ujarnya pada perkongsian di facebook.

TEH PARSLEY UNTUK KURUS

Bahan- bahan;
1 genggam daun parsley dengan batang ( boleh guna jenis daun flat atau yang bergulung)
1 hiris jus lemon
1 gelas air panas mendidih

Cara buat;
1.Rendam parsley dalam segelas air panas mendidih.

2.Bila teh parsley dah suam, masukkan jus lemon.

3.Minum masa perut kosong.

Teh parsley ni sebenarnya rendah kalori tapi kaya dengan macam-macam vitamin yang best macam vitamin A, B, C, K, potassium dan iron.

Parsley ni sebenarnya kaya dengan chlorophyll juga tau. Sebab tu dia boleh detox badan dan kuruskan badan. Bila minum teh parsley ni, korang akan kurang rasa craving dan dia bantu kontrol lapar.  Selamat mencuba

Nak tahu, KELUARGA ada hadiah wang tunai RM500 nak beri kepada anak-anak anda! Caranya mudah sahaja, anda perlu kongsikan perasaan rasa bangga menjadi anak Malaysia.


“Kasih Ibu Pada Anak Tiada Ganti, Awak Buat Saya Menangis.” Tak Dapat Rai Hari Jadi Anak Vicha Kongsi Video Sambutan Tahun Lepas Undang Sebak Warganet.

Ketika ini ramai antara kita yang terpisah dan tidak dapat melawat orang yang tersayang angkaran pandemik ini.

Perintah Kawalan Pergerakan (PKP yang mengkibatkan tidak boleh merentas sempadan negeri termasuk luar negara.

Sejak tahun lepas, apabila seluruh dunia menghadapi serangan virus paling bahaya di dunia ini, banyak negera mengamalkan dasar ‘tutup pintu’ untuk mengelak penularan.

Begitulah situasi yang dialami oleh pelakon dan pelawak, Vicha Saywho yang tidak berjumpa anak-anaknya sejak tahun lepas pelaksanaan Perintah Kawalan Pergerakan (PKP) sehingga ke hari ini.

Vicha atau nama sebenarnya Refika Novianti Faturohma merindui tiga orang anaknya iaitu  Aurel Angelina Khezya, 11, Listya Arum Tresnasih, 10, dan Michelle Averina Calysta, 8 yang menetap di Bandung, Indonesia.

Menerusi  muat naik di instagramnya awal tahun ini telah mengundang sebak dikalangan peminatnya.

Biarpun perwatakkannya dikenali sebagai seorang wanita yang lucu dan ceria, video yang dikongsikan di Instagram miliknya membuatkan ramai yang meruntun jiwa.

Ibu mana yang tak sayang anak, yang berjauhan sekian lama hanya video dan panggilan telefon mengubat rindu.

Demi rezeki buat anak-anak, jauh di sudut hati Vicha bersyukur kehadirannya di Malaysia mendapat perhatian perminat di sini.

Ikuti perkongsiannya.

Hari ini genap satu tahun lah saya tak berjumpa anak-anak.

video ni satu tahun lepas time tu saya tak bagitahu aurel yg saya balik bandung nak bagi surprise dekat dia , dia ingat birthday dia saya x dtg ke bandung sebab ada kerja , so saya cakap dekat dia tak apelah ambu tak balik ni , ambu sewakan bilik hotel ,korang pergilah swim dekat hotel so mereka happy sebab suka sangat swimming  tiba2 sampai jer saya ada kat sana dia terkejut

Happy birthday my love aurael angelina khezya yg ke 12 tahun hari ini , hari ini ambu betul2 tak  dapat nak dtg bandung bukan nak buat prank lagi tapi memang betul2 tak dpt datang sebabkan kondisi covid ni , tak  ape doa ambu selalu ada untuk semua anak2 ambu i love u so much doa yg terbaik untuk aurel ya.

Merujuk ruangan komen, rata-rata peminat melahirkan rasa sedih dan simpati situasi yang dihadapi oleh Vicha dan mendoakan agar dirinya tabah.


Tiga Perkara Ini Ibu Ayah Kena Tahu Terutama Anak Darjah Satu. Baca Info Cikgu Ini.

Rupanya ini aktiviti anak-anak terutama darjah satu semasa di sekolah. Patutlah bila tengok pensil makin banyak. Kena alert apa yang perkongsian cikgu ini, Mohd Fadli Salleh ni.

Aku nak dedahkan pada ibu bapa masalah yang sering anak kalian buat di sekolah dan ramai ibu bapa tak tahu hal ini.

1. Minta duit kawan.

Masalah ini berlaku saban hari di sekolah melibatkan murid tahun 1-6. Banyak aduan diterima setiap hari, dan sebenarnya lebih banyak aduan disembunyi.

Ibu bapa tolonglah. Tolong didik anak-anak di rumah agar tidak minta duit kawan meskipun duit dia dah habis. Suruh jumpa guru kelas atau guru bertugas.

Masalah ini paling sukar aku hadapi. Dah pesan banyak kali pada murid, jangan beri pinjam duit. Lapor pada cikgu jika ada murid lain minta duit.

Laporan tak ada. Tup-tup mak ayah mesej mengadu duit anak dia selalu kena minta.

Bila panggil anak dia tanya kenapa beri sedangkan cikgu dah pesan, jawab si anak selamba,

“Jika tak beri dia tak nak kawan.”

Letih main dengan isu budak minta duit ni. Ada yang terkumpul lebih RM30 pun ada. Sehari minta seringgit atau dua.

Akhirnya aku terpaksa hubungi ibu bapa maklumkan hal ini. Terkejut ibu bapa sikap anak sendiri suka minta duit kawan. Padahal mereka dah bagi belanja lebih dari cukup. Ada yang beri duit belanja RM5 sehari pun masih minta duit kawan.

Lebih seram, ibu bapa tak terima aduan guru. Kata kawan anaknya reka cerita dan anak dia baik sangat. Lepas tu twist cerita anak dia selalu kena ambil barang dengan orang lain. Kena tolak, kena pukul dan sebagainya. Aduh!

2. Selalu tinggal barang.

Cikgu-cikgu kelas terutama tahun satu sangat maklum hal ini. Setiap hari sebakul pensel dikutip. Setiap hari sebakul pemadam, pensel warna, pembaris di tinggalkan.

Kat kantin berpuluh botol air tidak dituntut.

Masalah tinggal barang sahaja tahan lagi. Pulang rumah dia cerita kawan dia yang curi. Kawan dia yang ambil. Padahal dia tak nak kena marah dengan ayah ibu. Hat ni masalah besar.

Maka ibu bapa hubungi guru bercerita barang anak dia selalu dicuri oleh Polan bin Polan.

Dah cikgu kena jadi penyiasat pula siasat dakwaan kes. Bila cikgu panggil murid yang dituduh itu, murid ini pulang cerita kat mak ayah dia cikgu tuduh dia mencuri.

Padahal baru siasat dan bertanya betul ke ada ambil barang kawan tu.

Padahnya mak ayah serang cikgu pula. Aduh lagi.

3. Suka ambil barang orang.

Hat ni memang ada. Barang orang suka sangat padahal barang dia lagi mahal dan banyak. Pantang kawan pusing belakang, barang atas meja terus hilang.

Pernah terjadi, seorang murid bawa pulang buku teks kawan dia. Bukan sebiji. 3 biji buku teks yang sama dia ambil. Nak buat apa entah.

Bekas pensel dia semua penuh dengan ‘harta rampasan perang’.

Jenis suka minum dan makan bekal kawan pun ada juga. Tanpa minta masalahnya. Tengok kawan bawa air sedap, kawan tu ke tandas, separuh dia balun. Kawan tu ralit buat kerja, separuh lagi dia minum.

Last-last tinggal tujuh titik je air Ribena kawan tu. Tu pun bercampur air liur tinggalan ‘pembalun’ lima titik.

Jadi ibu bapa, dengarlah nasihat aku guru tahun satu ini.

Walau kalian bagi duit belanja kat anak-anak, walau anak kalian baik yang at kat rumah, kena pesan hari-hari,

“Jangan minta duit kawan!”

Walau berkodi-kodi alat tulis kalian sediakan, kena selalu check beg anak-anak. Jumpa barang yang bukan milik dia, terus suruh dia pulangkan esok hari.

Walau dia kata kawan yang beri!

Kalau anak balik cerita barang dia kawan ambil, jangan terus percaya. Kemungkinan besar dia sendiri yang tinggal barang itu. Atau barang jatuh dia tak kutip.

Cukuplah tiga benda dulu aku kongsi kali ini. Kalau ikutkan banyak lagi ni. Lain kali la pula aku cerita.

#MFS
– Didikan pertama bermula di rumah –
.


Balik Kelantan Nak Jumpa Ayah Yang Sakit,Tapi Ada RM2 Je.  Lelaki Ni Sanggup Berjalan Kaki Di Highway. Cukup Menyentuh Perasaan!

Kisah ini cukup menyentuh hati buat sesiapa pun yang membacanya, dikongsikan oleh Danial Hasif yang kebentulan ada di situ.

Kisah yang dimaksudkan ini adalah kisah seorang anak yang sanggup berjalan kaki di highway untuk pulang ke Kelantan demi ingin melihat ayahnya yang sakit. Bukan calang-calang jauhnya, nun hingga Ke Pantai Timur jauhnya. Pasti sesiapa pun tidak sanggup, memandu pun kita sudah berasa letih inikan pula berjalan kaki.

Namun semua itu tidak mematahkan semangat anak ini untuk pulang menziarahi ayah tercinta. Mujur ada insan yang membantu, mengetahui lanjut kisah ini jom baca sepenuhnya.

Assalamualaikum… Hari ni cerita sedih sikit .. Kisahnya hari ni aku ride nk pegi chenor .. Tujuannya nk pegi hantar moto. So aku sruh kawan aku bawak kereta sebijik follow blakang .. Jadi jumpa laa abg ni dekat tol gombak dia jalan kaki ..

Aku masatu tunggu kawan aku yg naik kereta ni kat BHP gombak.. Dia ni org kelantan lah. masa aku tengah tunggu kawan aku tuh dia tengok plat moto aku “D” jadi dia tahu la aku ni pun klantan so xmalu la dia nk tegur kan..

Dia nk pinjam fon nk call bini dia aku bgi laa tapi bini dia xangkat .. Lpastu dia mseg ..

Aku tnya dia nk pegi mana ? Dia ckp nk balik kelantan sbb ayah dia sakit .. Lpastu aku ckp la xkn jalan kaki kot bang? Dia ckp dia tawakal je mana thu boleh tumpang lori/bas yg nk ke kelantan jugk ..

Dia pun mula laa cerita kisah hidup dia ni . Dia dulu maritim . Tapi pencen awal sebb kena santau masa kerja dekat sarawak dulu .. Dia ade tunjuk ic/dengan kat pesara dia kat aku.. Sbb dia takut aku xpercaya ..

Aku ckp kat dia kenpa abe xnaik bas ? Dia ckp duit ada rm2 je sbb baru sebulan duk kl kerja pun xdapat lagi .. Masa dia nk teruskan jalan kaki tu aku sruh dia naik dengan kawan aku . Aku hntar dia sampai bentong je sbb aku nk pegi arah lain . Kami hulur sedikit sumbangan dapatlah buat makan dengan tumpang bas sampai kelantan . Dia ni orang lati pasir mas .. Dalam kita susah ade lagi yang susah ingt tu geng.

Dan setelah beberapa hari posting ini menjadi viral di media sosial, ini pula respon yang diberikan olehnya.

Assalmualaikum , saya nk ucapkan terima kasih kepada semua yng mendoakan saya dan kawan saya secara lansung dan xlansung .. Saya xmintak benda ni viral saya cuma post dalam fb saya sbb cerita abg tu menarik dan tersentuh perasaan itu sahaja ..

Saya bukan buat baik nak menunjuk .. Kebetulan saya di situ .. Apa salahnya kalau saya tolong mana yg saya boleh tolong.. Saya rase ramai masyarakat kita yang sangt prihatin kerana ramai yang mseg/call/messenger bertnya khabar, nak bagi sumbangan, tawaran kerja dan sebagainya ..

Kuasa viral sangat membntu abg tu. Dia dah lama lost contact dengan kawan2 lama dia semasa bertugas sebagai angota maritim . Saya xdan nk reply komen sorang2 tapi insya allah sya baca semuanya ..

Alhamdulillah semua komen baik2 saja walaupun ade segelintir yang kecam saya terima dengan hati terbuka .. Jutaan terima kasih sekali lagi. Hanya allah sahaja yang dapat membalas jasa2 kalian ..


Mudahnya Nak Bersihkan Bilik  Mandi & Tandas. Yang penting Bahan Ni Perlu Ada Kalau Nak Sental Lantai Berkerak

Mencuci bilik air mahupun bilik mandi adakalanya mengambil masa yang lama. Lagi-lagi kalau ramai anak. Kalau dibiarkan lagi banyak bakteria yang menempel.  Jom belajar cara mudah untuk melakukan pembersihan tanpa mengeluarkan belanja yang mahal. Guna bahan di dapur sahaja!

Tip Mudah Bersihkan Bilik Mandi Dan Tandas

1) Luangkan kira-kira 5 minit setiap hari untuk mencuci bilik air dan tandas di rumah anda. Anda boleh melakukannya sebelum anda mandi. Apa yang perlu anda lakukan adalah letakkan sedikit cecair pencuci ke atas span dan gosok dinding, sinki dan lantai bilik mandi. Tuangkan sedikit pencuci ke dalam mangkuk tandas, gunakan berus untuk membersihkan.

2) Untuk membersihkan jubin tandas yang berlumut, anda hanya perlukan bahan peluntur. Tuang bahan peluntur yang telah dicampur dengan sedikit air ke atas lantai, berus dan biarkan selama sejam. Selepas itu bersihkan dengan air.

3) Luangkan masa seminggu sekali atau dua minggu sekali untuk menggosok segala kotoran dari sinki dan mangkuk tandas. Gosok juga dinding dan lantai tandas dan bilik air menggunakan berus.

4) Gantungkan pewangi yang sesuai dalam tandas untuk menyingkirkan bau yang kurang menyenangkan.

Petua Bersihkan Kotoran Degil Pada Lantai

1) Ambil kapur sirih dan campurkan dengan air. Tuangkan campuran itu ke lantai dan biarkan untuk beberapa minit. Selepas itu cuci menggunakan pencuci lantai. Ulangi proses ini sehingga lantai bilik air benar-benar bersih.

Petua Membersihkan Mangkuk Tandas Yang Kotor Dan Berkerak

1) Tuang cuka ke dalam mangkuk tandas dan biarkan untuk beberapa jam. Selepas itu gosok keseluruhan mangkuk tandas menggunakan berus. Selepas kesemua kotoran berjaya ditanggalkan, siram dengan air bersih.

2) Selain cuka, anda juga boleh menggunakan satu tin air coke. Caranya sama seperti menggunakan cuka. Tuang ke dalam mangkuk tandas, biarkan seketika. Kemudian gosok menggunakan berus sehingga bersih dan bilas dengan air.

Panduan Menghias Bilik Mandi

1) Sediakan rak untuk meletakkan ubat gigi, berus gigi, syampu dan sabun.
2) Pasang cermin muka di dinding bilik air.
3) Sediakan penyangkut untuk menggantung tuala dan pakaian.
4) Hias dinding dengan bunga plastik atau daun hijau untuk menyerikan lagi ruang bilik air.

Selamat mencuba!


“Buka Mulut, Makan!” Selagi Tak Telan Makanan Budak Perempuan Dipukul Guna Penyapu

Tular sebuah video memaparkan seorang kanak-kanak perempuan dipercayai didera oleh seorang wanita yang didakwa berlaku di sebuah kediaman di Semenyih, Selangor.

Menerusi rakaman dikongsi pengguna TikTok @meymockingjay itu, wanita tersebut dilihat bertindak kasar dengan menggunakan sebatang penyapu seolah-olah memaksa mangsa menjamah makanan.

Rakaman berdurasi 23 saat itu turut memaparkan mangsa berusia sekitar tiga tahun menangis selepas dipukul di beberapa bahagian termasuk pipi sambil disaksikan oleh seorang lagi wanita.

Menurut @meymockingjay, mangsa merupakan anak angkat termasuk perakam yang didakwa berada di bawah jagaan suspek untuk bekerja.

Posting tersebut menerima hampir 480,000 tontonan selain ribuan komen netizen yang meluahkan rasa geram terhadap tindakan wanita terbabit.

Sementara itu, seorang lagi pengguna TikTok @theaqil7 mendakwa dia yang merakam aksi kejam berkenaan dan memaklumkan pihaknya sudah membuat laporan polis.

“Tolong gunakan kuasa viral netizen bantu Aqil,” tulisnya bersama tanda pagar #justiceforalia.

Sementara itu, menerusi video lain yang tular di TikTok, pengguna yang memuatnaik hantaran berkenaan turut berkongsi keadaan terkini Alia yang cedera dipukul di beberapa anggota badan.

Malah, laporan polis turut dibuat yang diwakili oleh AJK Pemuda UMNO Hulu Langat lewat malam Khamis.

Tujuan laporan ini dibuat bagi meminta pihak polis bertindak dan membuat siasatan daripada segi undang-undang terhadap penderaan budak perempuan berusia tiga tahun.

“Dengan ini kami akan berkongsi perkembangan lanjut, kes ini sangat baru, berlaku petang semalam.

Kami akan meneliti kes ini dalam masa ke semasa.

“Kami akan bertindak sekali untuk membantu beberapa mangsa yang ada bersama kami ketika ini” maklumnya.

Walau bagaimanapun, setakat ini belum terdapat sebarang kenyataan polis dikeluarkan berhubung kejadian berkenaan setakat ini.


Video Datuk Dr Zulkifli Bawa Batu Tanda Atas Kubur Arwah Anak Undang Sebak

Umum mengetahui anak kepada bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri meninggal dunia pada baru-baru ini.

Anak keduanya itu meninggal dunia akibat kanser sarkoma. Allahyarham dikebumikan di Tanah Perkuburan Islam Ar Raudhah, Kota Seriemas, Nilai Negeri Sembilan.

Muat naik terbaru di Instagram miliknya, beliau berkongsi video meletakkan tanda batu di kubur arwah anaknya.

Bagaimana pun video berkenaan undang sebak dikalangan netizen.

Nyata kasih ayah sepanjang masa buat anak walaupun telah mengadap Ilahi

Sunat meletakkan batu atau kayu atau yang sesuai di atas kubur di bahagian kepala di sisi mazhab Syafie sebagai tanda untuk memudahkan penziarah mengenalpasti kubur. Zaman sekarang umumnya di Malaysia diletak batu nisan.

Ini berdasarkan perbuatan Rasulullah SAW meletakkan sebuah batu di bahagian kepala kubur ‘Uthman Bin Maz’un dalam hadith riwayat Abu Daud.

Imam al-Bujairimi mengulas hadis tersebut dengan menjelaskan, anjuran meletakkan batu bersaiz bersaiz besar bagi memudahkan untuk dikenali apabila ziarah. Imam al-Mawardi menambah anjuran meletakkan batu di bahagian kedua kaki jenazah.

Perbahasan lanjutnya ada dinyatakan dalam al-Majmu, Tuhfah al-Muhtaj, Nihayah al-Muhtaj, Mughni al-Muhtaj, dan Hasyiah l’anah al-Talibin.

Meninjau di ruangan komen, wargamaya meluahkan rasa sebak melihat video yang dikongsi oleh Dr Zulkifli.

Sumber: Instagram Dr Zulkifli AlBakri


“Tarik Mama Abah Masuk Syurga Nanti Ye Sayang.” 72 Hari Berjuang Untuk Hidup, Anak Abby Abadi Dijemput Ilahi

72 hari bertarung nyawa di Unit Rawatan Rapi Neonatal (NICU0 akhirnya anak penyanyi dan pelakon Abby Abadi meninggal dunia malam tadi.

Muhammad Danial Firman menghembuskan nafas terakhir malam tadi dan berita duka itu dimaklumkan sendiri Abby menerusi akaun Instagramnya sekitar jam 2 pagi tadi.

Abby, 42, dan suami Muhammad Faizal Zakaria, 45, bagaimanapun tiada di sisi anaknya kerana berada di Mekah menunaikan umrah bersama keluarga sejak dua hari hari lalu.

Dalam perkongsiannya, Abby memaklumkan bahawa jenazah anaknya akan dikebumikan Tanah Perkuburan Islam AU4, Lembah Keramat dengan bantuan saudaranya.

Untuk makluman, Muhammad Danial Firman dilahirkan pada 27 September lalu dengan berat 535 gram. Si kecil ini dilahirkan secara pembedahan ketika kandungan Abby mencecah lima bulan selepas mengalami turun darah berikutan tekanan darah tinggi.

Abby dan Faizal yang mendirikan rumah tangga pada 14 Ogos 2015, turut mempunyai dua anak angkat iaitu Muhammad Daiyan Fayyan dan Maisara Dayana Fathia yang berusia setahun lebih.
Abby turut memuat naik satu video berkongsi momen bersama anak syurganya itu.

Baby D
Tarik Mama Abah masuk syurga nanti ye sayang
.
Muhammad Danial Firman Faizal b Muhammad Faizal telah pergi meninggalkan kami..

Maafkan Mama Abah sayang

Pak Ngah & Mak teh & Pak Tehnya akan uruskan jenazahnya selepas subuh esok. InshaALLAH akan dikebumikan di Tanah Perkuburan ISLAM AU4, Lembah Keramat

Ini video terakhir sebelum kami tinggalkan dia utk menunaikan Umrah khamis 5/12 haritu. Maafkan Mama Abah sayang


Bukan Biasa-Biasa Aje Bawa Anak Jalan-Jalan. Perkongsian Bapa Sungguh Bermanfaat

Rupanya bergelar ibu bapa bukan mudah. Pelbagai perkara kena tahu untuk mendidik anak supaya menjadi orang yang berguna kepada keluarga dan masyarakat. Bagi yang mempunyai anak yang masih kecil, jangan lupa bawa anak-anak jalan-jalan walaupun disekitar rumah. Nampak biasa-biasa aje tetapi beri kesan kepada personaliti anak itu.

Ikuti perkongsian Mohd Fhais mengenai kebaikkan jika membawa anak berjalan disekitar rumah.

Bawa anak jalan-jalan tu wajib

Ini rutin saya setiap hari. Kalau tak dapat petang, saya akan bawa mereka jalan-jalan belah pagi. Alah tak jauh pun, depan rumah je. Jadilah tengok kucing, ayam dan burung-burung.

Sebenarnya jalan ke mana tu tak penting. Ada binatang atau tak pun tak penting. Yang penting ialah “bonding” ayah-anak tu. Tak usah lama, 5-10 minit sehari pun dah cukup.

Kadang tu ada ayah bukan tak ada masa, tapi sebenarnya tak ada “hati” nak luang 5 minit dengan anak. Ada je alasan penat la, sibuk la, banyak kerja la.

Banyak kebaikan untuk perkembangan anak-anak ni bila bonding ayah dan anak tu kuat.

Antaranya,

1 – Semakin kuat bonding semakin rapat hubungan ayah dan anak tu.

2 – Ada kajian mengatakan anak yang rapat dengan ayah ni self-confidence mereka lebih tinggi berbanding anak yang kurang rapat dengan ayah.

3 – Anak ayah biasanya kurang agresif. Kalau nampak anak tu agresif atau kasar mungkin sebab “tabung emosi” mereka tidak berisi. Bila tabung emosi kosong mereka akan mula menagih perhatian mak ayah dengan cara yang negatif.

4 – Ada juga kajian menunjuk anak yang rapat dengan ayah ni pandai bersosial. Dia mudah bergaul, dan perwatakan mereka digemari kawan-kawan di sekolah.

5 – Anak yang anggap ayah sebagai “kawan baik” ni boleh bina self-esteem tinggi dalam diri anak. Dia jadi tak mudah terpengaruh dengan gejala negatif kawan-kawan nanti.

Selain daripada ini sebenarnya perkara yang paling berharga bila ayah banyak luangkan masa dengan anak ialah “memori” gembira bersama tu.

Anak-anak ni kecil sekali sahaja. Sekejap je mereka akan besar dan lupa kita.

Masa anak kecil la kita kena “ada” dalam hidup mereka, nanti mereka dah besar baru kita “ada” dalam ingatan mereka.

Mohd Fhais
Sehari memang ada 24 jam, tak luak pun 5-10 minit jalan-jalan dengan anak tu.

p/s : Tolong sampaikan juga pada orang lain yang selalu sibuk tu ye supaya mereka pun tahu pentingnya bonding ayah-anak ni.

p/s : Saya selalu juga berkongsi ilmu kekeluargaan dan parenting dalam telegram. Ajak pasangan belajar sekali ye.
Klik sini ? t.me/CoretanFhais


Umur Baru 30,  Tapi Dah Nampak Macam Ibu-Ibu 40-An. Ini 5 Puncanya!

Fitrah bagi setiap wanita ingin kelihatan cantik, berseri malah suatu bonus jika dilihat lebih muda daripada usia sebenar. Pasti hati berbunga-bunga dan tersenyum ceria sepanjang hari jika ada yang memuji. Ia bagaikan suatu lambang penghargaan pada diri sendiri.

Namun demikian, tidak semua wanita bernasib baik memiliki kecantikan semula jadi. Ditambah pula jenis yang kurang mementingkan penjagaan diri sehingga mengakibatkan diri tampak lebih berusia.

Ini antara perkara yang akan buat wanita nampak lebih tua daripada umur sebenar.

1. Kulit Kering

Kulit kering adalah simptom awal yang menunjukkan bahawa badan kita sudah semakin kurang hormon. Ia mula menyusut apabila usia mencecah 25 tahun.

Kulit pada badan dan wajah akan mula terasa kering. Bagi yang dulunya kulit jenis berminyak, anda jangan terlalu senang hati bila kulit sudah tidak lagi berminyak dan berjerawat.

Sepatutnya, penjagaan wajah dan badan haruslah ditukar bersesuaian dengan perubahan kulit. Ini kerana, kulit wajah yang kering cenderung mudah kusam, berjeragat dan mula berkedut lalu membuatkan wajah kelihatan lebih tua.

2. Kenaikan Berat Badan Selepas Berkahwin & Bersalin

Apabila wanita mencecah angka 26 tahun ke atas, perubahan yang paling ketara ialah dari kenaikan berat badan saban tahun. Ini kerana penurunan hormon estrogen membuatkan kalori lambat dibakar. Ditambah tiada bantuan suplemen dan senaman berkala.

Wanita cenderung gemuk selepas berkahwin dan bersalin. Majoriti disebabkan rasa selesa atau alasan “sudah berpunya “ antara faktor tiada fokus untuk menjaga berat badan ideal.

Akibatnya, anda kelihatan berumur disebabkan badan dan wajah yang semakin berlemak, rambut yang makin menipis dan perut yang makin membuncit.

Percayalah, bentuk tubuh badan mampu mempengaruhi usia anda. Memiliki bentuk badan yang besar seringkali dilihat lebih berusia daripada umur sebenar.

3. Tidak gemar Cantikkan Diri Kerana Rasa Diri Sudah Tua

Perkara ini biasanya bagi wanita yang berfikiran agak tertutup dan pemalu. Ini kerana pada usia 30an ke atas adalah umur yang dianggap sudah matang.Wanita berpendirian begini agak kekok untuk berpenampilan menawan kerana segan dengan jiran tetangga mahupun tidak yakin untuk bergaya. Walhal, berpenampilan menarik mampu meningkatkan keyakinan diri sekaligus mengelakkan anda kelihatan berumur dan berwajah kusam.

4. Mengabaikan Kesihatan Dalaman Wanita

Apabila sudah berkahwin dan beranak pinak, ramai yang tidak mengamalkan apa-apa suplemen. Samada kurang kesedaran atau masalah kewangan.

Jika suplemen memerlukan anda mengeluarkan wang yang banyak, memadai dengan penjagaan makanan kesihatan yang baik. Apabila diserang pelbagai penyakit seperti tombong, keputihan, kencing manis, darah tinggi dan sebagainya ia akan mengganggu kepada raut wajah anda. Sekaligus ia menampakkan wajah berumur dari usia sebenar.

5. Malas

Ya, ini penyakit yang dialami oleh ramai wanita. Bila diturutkan rasa malas memang semuanya takkan menjadi. Nak mandi malas, nak bersenam malas, nak berdandan malas, nak sikat rambut pun malas.

Alasan yang selalu diberi sibuk jaga rumahtangga, kerja dan sebagainya. Bila ia berlarutan, ‘penyakit’ ini lah yang akan membuatkan anda kelihatan tidak terurus serta nampak tua dari usia.


“Mula Mula Malu Malu,Dah Lama Baru La Jadi Kawan” – Datin Seri Shahida

Datin Seri Nur Shahida, isteri kepada usahawan terkenal Malaysia Datuk Seri Aliff Syukri meluahkan rasa gembira melihat keakraban anak perempuannya, Qadejah El Zahra apabila mereka meluangkan masa bersama anak lelaki Shuib, Uwais Alqarni.

Menerusi perkongsian di Instagram Datin Seri Shahida, beliau memuat naik video persahabatan Qadejah dan Uwais sedang beriadah di resort miliknya sambal berlatar belakangkan lagu arwah Siti Sarah Raissuddin.

“Mula mula malu malu,dah lama baru la jadi kawan. Seronok tengok @qadejah_terlajaklaris dengan Uwais buat aktiviti di @sugehecoresort Janda Baik.

“Nak berkawan tak salah, kawan lah. Banyak aktiviti yang boleh dilakukan bersama dekat sini. Qadejah ni tak ramai mana pun kawan dengan lelaki. Bukan sombong tapi malu,” tulisnya di ruangan kapsyen postingnya.

Video tersebut mendapat pelbagai reaksi netizen yang rata – rata senang melihat hubungan persahabatan mereka berdua malah, ada juga netizen yang teringat akan arwah Siti Sarah selepas melihat wajah Uwais.

Untuk rekod, Qadejah El Zahra dilahirkan pada 25 November 2010. Dia merupakan puteri sulung kepada Datuk Aliff dan Datin Shahida. Manakala, Uwais Alqarni dilahirkan pada 4 Disember 2011. Uwais merupakan putera sulung kepada Shuib dan arwah Siti Sarah.

Sumber: Instagram shahidadherbs

Baca artikel menarik lain di sini:


Tiada Wang Untuk Belikan Beg Sekolah Anak. Ayah Ni Terus Anyam Tali Rafia Jadikan Beg. Kreatif Sangat & Viral Sudah!

Begitu banyak pengorbanan yang dilakukan oleh seoang ayah kepada anak-anaknya. Sedaya mampu diusahakan untuk pastikan anak-anaknya diberikan keperluan yang secukupnya.

Walau hidupnya dibelenggu dengan kemiskinan, namun demi anak yang dicintai, seorang ayah itu akan bertindak seperti seorang super hero. Boleh lakukan apa sahaja demi anak tercinta.

Begitu juga halnya mengenai kisah yang dipetik daripada daripada Kompas.com berkenaan seorang ayah di Kemboja yang dihimpit kemiskinan, tidak mampu membeli beg sekolah untuk anaknya.

Namun dengan tekun si ayah ini sanggup mengayam beg sekolah yang diperbuat daripada tali rafia untuk diberikan kepada anaknya bagi memudahkan membawa buku-buku sekolah.

Gambar beg sekolah tali rafia buatan bapa seorang murid miskin di Kemboja tular di media sosial kerana dapat diubah kepada tiga jenis bentuk.

Memetik daripada Kompas.com, beg berwarna biru itu dianyam bapa NY Keng, murid Sekolah Rendah Lumpat yang berusia lima tahun.

Keng dilaporkan enggan ke sekolah kerana tidak mempunyai beg dan kerana tiada wang bapanya menganyam beg berkenaan untuk anaknya.

Guru Keng, Sophous Suon memuat naik beberapa keping gambar beg unik itu di Facebook dan status berkenaan dikongsi semula lebih 6,204 kali dengan 1,553 ‘likes’.

Sophous berkata, Keng yang berjalan kaki sejauh tiga kilometer tanpa kasut ke sekolah tidak segan membawa beg itu ke kelas.

Menurut Sophous, murid itu tinggal di Oda Commune Kamrieng yang terletak di daerah Battambang dan keluarganya baru berpindah dari Thailand. Sementara itu, Sophous berkata, Keng tidak begitu berminat untuk belajar kerana masih kecil. Sebaik pulang dari sekolah, kanak-kanak itu akan membantu ibu saudaranya mengembala sapi.

sumber : Kompas.com


“Macam Mimpi.Malam Masih Gerak, Pagi Tinggalkan Aku.” 2 Hari Sebelum Bersalin, Ibu Ni Diuji Anak Meninggal Dalam Kandungan!

Berat mata memandang, berat lagi bahu yang memikul. Kegembiraan bakal menimang cahaya mata bertukar duka bila mana si kecil pergi buat selama-lamanya.

Lebih menyedihkan kerana dia sedang hamil anak kembar dan keduanya tidak dapat diselamatkan selepas kandungan pertamanya gugur sebelum ini.

28 Mac 2020. Tarikh yang akan selamanya aku ingat. 😊

Btw, post ni sangatt panjang so boleh skip laju2 tau.

Setiap orang ada dugaan masing2 kan. Kami suami isteri diuji dengan sesuatu diluar jangkaan kami. Langsung tak terfikir, langsung tak terlintas. Rasa macam dunia terhenti sekejap masa tu. Rasa punah semua angan2 sekelip mata. 8 bulan mengandung, semua persiapan dah buat, tapi bukan rezeki kami lagi nak ada zuriat kali ni. In sya Allah lepas ni Allah gantikan yang lain yang lebih baik.

Kami pernah diuji dengan keguguran tahun 2018. Masa tu 11weeks. Tanpa d&c, baby keluar sendiri dekat rumah. Tak sangka 2020 kami diuji lagi. Kali ni betul2 sakit. Allah je tahu apa aku rasa. Dua kali berpantang tanpa baby. Dua kali kehilangan. Serious perit tak tipu. Tapi macam mana pun aku dah redha. Ni cuma luahan untuk aku simpan jadi kenangan.

Aku n suami tunggu lebih kurang setahun untuk mengandung lagi lepas keguguran. Bukan merancang, tapi memang takde rezeki lagi. Lepas berubat n berurut, Alhamdulillah dgn izin Allah, aku pregnant. Excited tak payah cakap lah. And mmg nekad nak jaga kandungan kali ni betul2 sampaikan aku tak jadi cari kerja sebab nak fokus pada anak. Masa tahu pregnant tu aku betul2 baru habis PSH 6 bulan. Kami anggap mmg Allah bagi tepat masanya.

So bermula lah pengalaman pregnant yg sgt2 best. First trimester langsung tak buat ape2 baring je atas katil dengan alahan yang agak teruk. Besen memang ready letak sebelah katil, minyak yuyi jadi peneman, bleeding 2 3 kali sampai ambil ubat kuatkan rahim, tak boleh jalan atau berdiri lama mesti nak pitam n banyakkk lagi.

Nak cerita mmg takkan habis. Awal2 memang teruk jugak alahan but masuk je second trimester semua jadi smooth cuma masih tak boleh berdiri atau jalan lama2 mesti nak pitam. Kalau dalam mall setiap kerusi yang ada aku akan duduk kejap ambik nafas huhu Dannnnn air manis kena sentiasa ada untuk elakkan rasa nak pitam.

Masa second trimester pernah on ubat thyroid sebab bagitau nurse nadi selalu laju walaupun tak buat ape2. Bila test darah, hormon thyroid tu ada sangkut sikit so kena makan ubat. Tapi tak lama pun dalam 2 3 weeks macam tu je. Dr kata maybe sebab pregnant twins so hormon tak stabil.

Dapat tahu twins masa 2nd scan dekat klinik. But then bila next scan Dr klinik tu nampak 1 je so dia kata maybe sorang lagi tak jadi/vanish. Masa tu suami hampa gila tp tetap berharap twins. Tup2 scan dekat KK kali pertama, suami cerita dekat Dr yang kami pernah scan dekat klinik nampak 2 fetal heart tapi dia kata vanish bla3 then Dr kata ‘ Eh memang dua lah ni. Tengok ni. Ni sorang ni lagi sorang’. Masa tu rasa nak lompat2 je happy tak pernah terbayang dapat twins. Alhamdulillah.

Sejak confirm twins tu, appt jadi 2 minggu sekali sebab dikira high risk. Twins pulak jenis MCDA, dorang kongsi uri tapi kantung masing2. Total 3 tempat appt KK IM, KK Beserah, and O&G HTAA. Tak pernah miss mana2 appt. Mmg setiap kali nak scan excited lain macam. Asyik berdebar nak tahu perkembangan dorang.

Alhamdulillah Allah mudahkan semua, berat n saiz dorang dari awal scan sampai 34weeks sangat okay. Dr selalu puji sbb twins takde TTTS(twin-twin transfusion syndrome: sorang terlebih besar/kecik) dan sangatlah aktif tak pernah duduk diam! Haha. Nurse pun selalu susah nak carik jantung baby sebab asyikkkk bergerak. Setiap kali check up mesti balik rumah dengan happy lepastu beriya cerita semua dekat Mama. 😁

Semuanya start masa kandungan makin besar. Rasanya semua yang pregnant pernah rasa baby mcm kurang gerak tetibe. Kadang2 bila fokus buat benda lain, rasa baby kurang respon. Gerak tu gerak tapi dia macam tak aktif sgt. Mmg sgt risau. Sepanjang pregnant, pernah 2 kali pergi hospital sebab kurang gerak. Sekali pergi emergency sebab belum 28weeks masa tu, sekali lagi masa 30/31weeks.

Yang pertama tak perlu warded Dr cuma kata baby dah beralih kedudukan sbb kecik lagi n kedua tu kena warded 1 hari sebab Dr kata MCDA twins sangat berisiko so kena monitor 24hours. Ayat Dr yang takkan aku lupa ‘Orang luar kalau dengar twins seronok sangat, tapi bagi kami Dr2 ni sangat risau’. Tapi alhamdulillah semua ok je masa tu. Dr siap puji sebab dia rasa aktif je dua2 so dia bg discaj esoknya.

Lepas discaj tu, semua back to normal sampailah seminggu dua sebelum hari kejadian banyak kali sangkut bila test urine. Pelik sangat sebab dari awal urine, bp, hb, gula semua okay. Memang rasa tak sedap hati tapi sebab fikir kena positif kan baru baby positif sama(ni kesalahan terbesar aku).

Kena repeat ambik sample urine banyak kali n mcm2 test aku kena ambik hujung2 pregnancy. Urine, darah, swab. Aku banyak kali tanya Dr mmg takkan affect baby ke kalau kencing kotor. Dr jawab biasanya takde so aku macam lega la. Ada jugak tanya pasal baby kurg aktif normal ke, dia jawab ‘mybe sbb space, asal rasa gerak should be ok’. Aku bertambah lega.

Padahal masa appt baby Dr lain dah pesan dekat aku kalau rasa lain je terus dtg hospital sebab ibu je tahu baby mcm mana. So obviously salah aku. Then, last ultrasound pulak Dr kata baby sorg mcm kecik but still tak jauh beza. Sorg 2.1kg sorg lagi 1.7kg. Oksigen apa semua okay Dr kata n Dr suruh ready lagi 2 weeks terus bawak baju mak n baby takut kena admit terus sebab dah 36weeks. Excited bila dengar macam tu sebab lagi 2minggu boleh jumpa twins.

27 Mac 2020.
Aku ajak suami buat kek coklat moist. Dengan alasan, nanti berpantang dah tak boleh makan so nak makan puas2. Pagi tu macam biasa rasa je dorang gerak2. Ptg bila siap buat kek, start rasa macam kurang gerak. Tapi tak fikir bukan2 n positif kan diri maybe terlalu busy buat kek so twins penat nak rehat(kesalahan besar aku 😞). Tapi bila tekan2 perut ada je respon so macam okay la. N gerak baby 10x tu cukup je cuma lambat sikit dari hari2 lain.

Malam pulak time solat mmg rasa je baby gerak tapi masih tak sedap hati. Benda mcm ni jadi banyak kali jugak tp sebelum2 ni aku bernasib baik bila check rupanya baby tukar kedudukan je n lepastu aktif balik. Sbb tu aku cuba positif. Suami ada tanya ‘ke nak pergi hospital?’. Aku jawab tengok esok macam mana sebab aku takut musim2 covid ni(kesalahan aku lagii). 😢

28 Mac 2020.
Pagi2 lagi ajak husband pergi klinik sebab fikir nak tengok jantung baby je. Mmg tak terfikir n taknak terfikir bukan2. Sampai2 klinik staf tu cakap pukul 10am baru ada Dr. Aku pun macam takpe la kita pi beli aiskrim dulu. Makan aiskrim sambil cakap dengan twins n mmg aku sangat pelik sebab baby takde gerak2 masa ni. Lepastu kami ke klinik tunggu dalam klinik.

Tak lama tu kami masuk bilik Dr dengan penuh harapan nak tengok jantung baby. Dr start check kepala dulu. Bila pergi bahagian perut, aku macam tergamam. Biasa scan akan ada denyut2 tapi pagi tu takde. Dia pergi baby ke 2 pun sama. Allahu aku taktahu nak gambar perasaan aku masa tu. Dr tu cepat2 suruh ke hospital.

Masa tu aku dah lost dalam otak macam kosong gila tapi dekat mulut tak henti2 doa semua tu tak betul, mesin tu salah. ‘Maybe Dr salah tengok lagi 2 hari kot twins dah boleh lahir’. Aku tekan2 perut suruh twins bangun n bukak zikir sepanjang otw ke hospital supaya aku boleh relax.

Sampai je hospital aku yakinkan diri twins masih ada. Aku masuk n bg surat refer dari klinik. Nurse tu terkejut n cakap dekat aku ‘Allahu dah besar dah ni. Puan sabar ye. In sya Allah ada lagi tu n banyak2 berdoa tawakal’. Aku just berharap cepat lah nak scan. And yes, Dr 2 orang plus nurse sekali ada masa scan tu mmg nampak takde degup jantung tu. Dua2. Dua dua pergi sekelip mata.

Boleh bayang? Masa ni mmg Allah je tahu macam mana aku nak meraung tapi semua dah takde guna. Aku siap tanya Dr ada tak ape2 cara sekalipun untuk dorang hidup balik atau at least sorg selamat. Rasa macam mimpi. Malam aku masih rasa baby gerak, pagi tu dua2 tinggalkan aku.

Korang maybe kata aku yang cuai tak pergi awal2 tapi serious semua jadi tak sampai 24jam. Terlalu cepat bagi aku. Tapi mmg orang yang aku salahkan adalah diri aku sendiri. Percaya baby kurang gerak sbb space dah kurang lagi2 orang kata perut aku kecik untuk twins. Benda paling bodoh aku percaya.

So please lah ibu2 yang tengah pregnant jangan sesekali percaya ‘normal la hujung2 pregnancy baby kurang gerak sebab baby makin besar, ruang takde bla3’. Jangan. Kalau kau percaya n takdir kau mmg ada lagi rezeki jumpa anak kau takpe la. Maknanya kau beruntung. Kalau macam aku? Memang orang kata aku beruntung sebab twins anak syurga tapi sakit lahirkan anak yang dah tak bernyawa tu kau tak tahu.

Belum aku cerita part dalam wad kiri kanan semua happy2 tunggu masa nak sambut baby, dengar org sebelah2 duk check jantung baby, duk tengok orang lain bawak beg baby, nurse 3 4 kali salah kejut aku nak check jantung baby tapi aku kena jawab ‘baby sy dah takde nurse’. Serious semua sakit. Sangat.

Lagi2 aku diuji masa PKP ni, takde pelawat dibenarkan melawat termasuk suami sendiri. Masa dekat wad 1 je aku doa nak cepat2 lahirkan twins so lagi cepat dapat kebumikan dorang. Aku kena induce 2x, ambik ubat tahan sakit 1x, tahan sakit teruk 5 6 jam then lahirlah dua2 puteri yang kami tunggu selama ni.

Sungguh aku dah redha n terima semua. Aku cerita hanya untuk pengajaran n sebagai kenangan bermakna untuk aku. Macam mana pun semua dah tertulis. Kita merancang, Allah pun merancang. Tapi perancangan Allah mengatasi segalanya. Kes kami twins Allah ambik tapi aku still dapat peluang tengok wajah anak2 aku walaupun cuma sekali dan dah siap balut dengan kain putih. Orang lain pula diuji dengan ibu yang meninggal dunia tanpa sempat tengok anak2. Allahuakbar 😢

Takde apa yang aku harap cuma tolong doakan kami kuat n diberi rezeki zuriat lagi ye lepas ni. N maafkan kami kalau2 sebelum ni apa yang kami suami isteri post atau share buat sape2 yang belum dapat zuriat tersinggung. Mungkin kegembiraan kami buat sape2 terasa hati kami betul2 mintak maaf. Sekian pengalaman yang nak aku kongsi. Semoga takde orang ulang silap aku.

Tolong sedekahkan Al Fatihah untuk Amina Sofya bt Aifaa Syafiq dan Aisya Sofya bt Aifaa Syafiq ya 😚


Malu Ketiak Gelap? Rupanya Ini Cara Cerahkan Kembali Dengan Mudah.

Ketiak gelap merupakan perkara yang kebanyakan wanita lalui. Tetapi tips ini boleh juga digunakan oleh lelaki juga.

Anda nak tahu tidak bagaimana ingin mencerahkan ketiak? Mari kita baca tips-tips ini agar memberi manfaat kepada semua dan dapat membangkitkan balik tahap keyakinan masing-masing.

Ketiak gelap berlaku apabila kita menggunakan razor untuk “shave” bulu-bulu di bahagian itu. Apabila kita “shave” bulu ketiak, ia akan bergeser pada kulit ketiak dan dapat merosakkan kulit di bahagian itu.

Selain daripada geseran, apabila kita “shave” ketiak akan berkemungkinan rasa gatal. Kegepalan ketiak boleh jadi apabila kita selalu garu juga.

Tips Mencerahkan Ketiak

Tips pertama:

Jadi kalau tidak boleh guna razor, nak guna apa? Jangan risau! Anda boleh menggunakan cara lain seperti waxing, menggunakan epilaptop, krim atau spray. Kalau anda mempunyai toleransi kesakitan yang rendah, anda boleh menggunakan penyembur penyingkiran rambut atau “hair removal spray” seperti gambar di atas. Sembur dan tunggu 10 minit sahaja, anda pasti akan kagum betapa mudahnya bulu ketiak anda hilang!

Tips kedua:

Guna spray je ke? Settle? Selain daripada membuang bulu ketiak, anda digalakkan untuk menggosok atau menyental badan anda dengan menggunakan “body scrub”. Anda digalakkan menggunakan “body scrub”sekurang-kurangnya 3 kali seminggu. Ini akan membantu anda untuk membersihkan segala kotoran yang melekat dalam liang pori kulit anda agar tidak menghasilkan jerawat atau jeragat di badan anda.

Tips ketiga:

Tambahan pula, gunakan sabun mandi yang mengandungi bahan-bahan yang memupuk pencerahan kulit seperti niacinamide dan madu. Sabun di gambar dapat menghilangkan bintik-bintik gelap, parut jerawat dan perubahan warna yang tidak seimbang di badan kita. Ia juga dapat mengurangkan kemunculan jerawat badan!

Tips keempat:

Terdapat juga kes ketiak gelap disebabkan pemilihan deodoran yang tidak sesuai dengan kulit. Deodoran yang di dalam gambar di atas sesuai untuk pembaca yang berkulit sensitif. Ianya wangi dan yang paling penting, ketiak anda akan kurang berpeluh selepas mengguna deodoran ini!

Tips kelima:

Untuk memaksimumkan lagi kadar pencerahan ketiak, anda juga boleh mencuba Glycolic Acid Toning Solution dari The Ordinary. Ianya adalah sebuah exfoliant yang disasarkan pada permukaan kulit dan akan membantu meningkatkan kejelasan kulit, mengimbangi tona kulit yang tidak sekata dan tekstur yang betul dari semasa ke semasa.

Sekadar itu sahaja tips pencerahan ketiak. Semoga tips-tips ini dapat membantu ada yang menghadapi masalah ini dan jangan berputus asa! Terus amalkan rutin seperti di atas agar dapat menjana hasil yang anda impikan.


“Rezeki Saya Rezeki Anak-Anak Juga” – Chef Wan ‘Belanja’ 10K Untuk Hiasan Rumah Serina Sempena Birthday

Bak kata pepatah, ‘kasih ibu bawa ke Syurga, kasih ayah sepanjang masa’. Ungkapan ini bersesuaian dengan Cef Selebriti popular, Chef Wan yang bakal menghadiahkan wang sejumlah RM10,000 untuk barang dekorasi rumah anak perempuannya yang juga seorang
selebiriti, Serina Redzuawan.

Hadiah itu diberikan Chef Wan atau nama sebenarnya Datuk Seri Redzuawan Ismail sempena hari ulang tahun kelahiran Serina yang disambut semalam.

Dia kata dia tak mahu hadiah tapi saya dah janji dengannya nak beri set meja makan dan sofa baru untuk rumah barunya yang dibeli.

“Saya juga akan berinya karpet lama di rumah yang masih berada dalam keadaan baik. Guna la dari kena beli yang baru.

“Saya juga menyumbangkan sedikit wang untuk mereka bina cabinet dapur. Jadi la sumbangan dari bapa. Rezeki saya adalah rezeki anak-anak juga.

“Dah nak siap masuk rumah esok Papa kasi 10k lagi for your other home accessories, lighting and fittings etc. That will be my birthday gift for you,” tulis Chef Wan di akaun Instagram miliknya.

Menerusi entri berkenaan dia memuat naik rakaman video Serina yang menyambut hari jadi bersama suaminya.

Menurut Chef Wan bukan Serina sahaja malah anak lelakinya, Chef Riz juga dibantu serba sedikit untuk memasuki rumah baru tidak lama lagi.

Kata Chef Wan dia bertanggungjawab menjaga kebajikan anak-anaknya meskipun mereka sudah besar dan berumah tangga.

“Macam ni la tanggung jawab bapa dari anak itu kecil sampai la dah tua pun seorang bapa yang baik akan mahu membantu.

Tiada satu bapa pun nak melihat anak-anak mereka di dalam kesusahan. Tak bantu banyak, bantu sedikit pun jadi lah.

“Baik pun menantu sendiri dan cucu-cucu kita. Saya tak suka jika dapat menantu atau pun anak sendiri yang tidak bertanggung jawab kepada rumah tangga masing-masing.” tambahnya lagi.

Tambah Chef Wan dia juga tidak peduli jika ada yang berkata dia lakukan semua termasuk menjaga arwah bekas isterinya yang sakit sebelum ini hanya untuk menunjuk-nunjuk.

“What i care most in my life when going through all this challenges in life i have taken those responsibilities and set a good example to the rest of the world,” tulisnya lagi.

Meninjau di ruangan komen, rata-rata memuji sikap Chef Wan yang bermurah hati dengan anak-anak sendiri. Malah, walaupun beliau tegas, tetapi sifat kebapaan itu patut dijadikan contoh.


Isu Moratorium Kembali ‘Panas’,  Peguam Ni Kongsikan Pandangan Apa Yang Sebenarnya Rakyat Malaysia Perlu Tahu!

Secara tiba-tiba, isu perubahan dalam isu moratarium menimbulkan panik dan kurang senang sejak semalam. Rata-rata meluahkan rasa tidak puas hati bila mana isu ini ditimbulkan. Dalam satu laporan Berita Harian Online semalam, peminjam pinjaman sewa beli yang memilih mengambil moratorium enam bulan dari 1 April hingga 30 September 2020 akan mempunyai pilihan dari segi pembayaran balik.

Persatuan Bank-Bank Dalam Malaysia (ABM) dalam kenyataannya berkata, pelanggan terbabit boleh memilih untuk membayar penangguhan ansuran terkumpul enam bulan bersama ansuran Oktober 2020 tanpa dikenakan caj faedah tambahan.

“Atau mereka boleh terus membayar balik ansuran selepas Oktober 2020 menerusi lanjutan enam bulan tempoh pembayaran balik selepas tarikh matang asal.

“Dalam kes ini, faedah berdasarkan kadar kontrak akan dicaj ke atas jumlah ansuran tertangguh sehingga dibayar sepenuhnya, yang sepatutnya pada akhir tempoh lanjutan enam bulan,” katanya.

ABM berkata, bagi pelanggan sewa beli yang tidak mengesahkan secara rasmi penerimaan moratorium sebaik menerima notifikasi daripada bank masing-masing, mereka dianggap tidak mengambil moratorium.

“Justeru, pelanggan sewa beli perlu terus membayar ansuran bulanan seperti biasa mengikut jadual asal,” katanya.

Bagaimanapun, ABM berkata bank ahli tidak mengenakan caj faedah tambahan atau fi bayaran lewat bagi ansuran tertunggak bagi April dan Mei oleh pelanggan yang menangguhkan bayaran ansuran bulanan, jika bayaran bagi April, Mei dan Jun 2020 dibuat tidak lebih daripada 30 Jun 2020.

“Jika bayaran tidak dibuat menjelang 30 Jun 2020, akaun akan tertunggak dan caj bayaran lewat akan mula terakru daripada Julai 2020 seterusnya,” katanya.

Dan tiba-tiba isu Moratorium Sewa Beli kenderaan ini timbul, baru ramai-ramai hendak menarik nafas lega sebab gaji kena potong dan tak mampu bayar kereta atau hendak simpan duit sikit kalau ekonomi masih belum pulih, sekurang-kurangnya ada simpanan.

Bila kita mula-mula paham A dan kemudian tiba-tiba jadi B. Itulah masalahnya. Tambah pula kita dah yakin pasti yang pilihan A itu mutlak, legalah sikit hati ni.

Masa pengumuman asal Moratorium ini, seingat saya termasuk pinjaman rumah dan sewa beli kenderaan. Tidak ada caj faedah dikenakan sekiranya kita pilih option Moratorium 6 bulan. Kan? Boleh google dan baca balik mengikut bank.

Sekarang pula, bagi pinjaman sewa beli dikatakan akan dikenakan faedah selepas Moratorium 6 bulan. Bermakna ada faedah lebih sebab tempoh 6 bulan yang terhenti tu. Bukan free ya.

Ini rumusan dalam berita The Star hari ini berkenaan Moratorium bagi pinjaman sewa beli kenderaan:

Option 1- Selepas tamat Moratorium pada Oktober, anda perlu bayar tunggakan yang 6 bulan terhenti secara sekaligus beserta dengan ansuran bulan Oktober. Kira bayar 7 bulanlah. Dengar pun mengigil.

Melainkan duit gaji yang kita patut bayar kereta tu, kita tolak tepi dan tak pakai. Kita jadikan duit ‘back up’, manalah tahu tak cukup hendak beli susu anak atau makan. Alhamdulillah, tak berusik pula sebab strategi kewangan kita bagus.

Memandangkan duit sepatutnya tak berusik itu, bolehlah buat bayar semula ansuran kereta 6 bulan beserta ansuran Oktober nanti. Kalau buat begini tiada faedah tambahan. Lebih untung pilihan ini.

Option 2-ambil Moratorium 6 bulan. Lepas 6 bulan bayar semula seperti biasa. Faedah yang terhenti 6 bulan tu berjalan dan dikira dalam jumlah hutang yang asal. Bermakna ada jumlah tambahan dari kiraan perjanjian asal kita.

Tempoh pinjaman juga, akan dilanjutkan selama 6 bulan kerana Moratorium yang terhenti. Bermakna kalau 5 tahun, akan jadi 5 tahun 6 bulan. Kalau 7 tahun akan jadi 7 tahun 6 bulan. Kalau 9 tahun akan jadi 9 tahun 6 bulan.

Komunikasi mungkin secara email, surat, maklumat di website atau SMS. Bab yang ini tolong hati-hati, takut ada yang ambil kesempatan menyamar dari bank, minta butiran peribadilah, TAC nomborlah, akaun banklah. Hati-hati. Scammer ramai.

Demikianlah setakat ini, ikut laporan berita. Berdoa semoga keputusan akhir tidak membebankan. Waktu PKP ini memang banyak keputusan yang berubah-ubah, banyak perlaksanaan yang bertukar-tukar. Kita tunggu dan lihat.

P/s: Yang tidak ambil Moratorium dan bayar seperti biasa. Anda tidak perlu pening-pening tentang pengumuman atau status terkini ini. Bayarlah seperti sediakala dan segala terma dan syarat perjanjian antara anda dan bank terpakai seperti sediakala.

Oleh: Nor Zabetha


Tak Nak Perut Buncit, Ini Yang Patut Kena Buat Salah Satu Ambil Lemak Ikan. Dr Ini Kongsi Cara Dari Kajian Dan Praktis Klinikal.

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


“Memang Nak bagi Jayden Adik.” Belum Rezeki Tambah Zuriat, Noor Nabila Dedah Sudah 3 Kali Keguguran

Selebriti Noor Nabila dalam satu perkongsian menjawab teka teki mengenai dirinya yang kini dikatakan sedang berbadan dua.

Dia yang juga kakak kepada Neelofa mengakui sudah keguguran kali ketiga dan reda dengan ketentuan Allah SWT buat dirinya dan suami, Engku Emran Engku Zainal Abidin.

“Saya sebenarnya sudah keguguran sebanyak tiga kali. Doakan saya dan suami diberikan rezeki untuk menimang cahaya mata”.

“Semestinya saya ingin memberikan adik kepada Jayden, namun belum ada rezeki lagi. Semoga kami dikurniakan rezeki zuriat. Insya-Allah.

“Buat masa ini, fokus saya kepada Jayden yang semakin membesar. Dia pula semakin petah berkata-kata kerana Sharnaaz suka berborak dengan Jayden.

“Malah, saya juga semakin aktif bermain TikTok yang mana di atas permintaan ramai juga. Jadi saya memang bersedia saja dengan telefon setiap masa,” katanya.

Nabila dan Engku Emran melangsungkan pernikahan di sebuah masjid di ibu negara pada 18 Mac tahun lalu.

Untuk rekod, Nabila sebelum ini pernah mendirikan rumah tangga bersama pelakon, Sharnaaz Ahmad pada 31 Mac 2017 tetapi bercerai secara hakam pada 9 Julai 2020 di Mahkamah Rendah Syariah Wilayah Persekutuan.

Mereka dikurniakan seorang anak lelaki Jebat yang kini berusia empat tahun.

Sumber: Harian Metro


Amal 3 Surah Dan Niatkan Hati Sebelum Berkahwin, Ibu Pelajar Cemerlang Terengganu Ini Kongsikan Tipnya Nak Anak Berjaya, Contoh Untuk Semua!

Siapa yang tidak bahagia bila mana anak yang dikandung, diasuh dan dididik sejak kecil, cemerlang dalam berbagai bidang. Malah diangkat menjadi Pelajar Terbaik Sijil Pelajaran Malaysia (SPM) peringkat negeri Terengganu pada tahun 2016 adalah satu perkara yang cukup membanggakan hati seorang ibu.

Bagi Hajah Dahliana Mohd Dagang dan suaminya, Hj Mohd Fauzi Ibrahim, kejayaan anak kedua mereka, Husna Mardhiyyah Mohd Fauzi yang dianugerahkan Pelajar Terbaik SPM Negeri Terengganu 2016 serta memperolehi 11A+ ini adalah satu pemberian dari Allah.

“ Saya amat bersyukur kerana Allah makbulkan doa dan pengharapan saya untuk membawa satu lagi bukti kepada masyarakat bahawa pelajar yang menghafaz dan
memartabatkan Al Quran, mempunyai peluang cerah untuk cemerlang dalam akademik,” luahnya di atas kejayaan Husna.

Tidak hanya Husna, malah kesemua adik beradiknya yang lain turut sama cemerlang dalam pelajaran dan ilmu agama. Anak sulung kepada pasangan ini, Muhammad Shakir, telah khatam hafazan di usia 17 tahun, dan bakal melanjutkan pelajaran ke Australia pada Februari ini. Turut sama cemerlang dengan memperolehi 11A dalam SPM 2014.

Manakala anak ketiganya, Muhammad Nuruddin, merupakan peserta daurah pertama yang berjaya khatam hafazan 30 juzuk dalam masa kurang dari 4 bulan. Sarah Mursyidah,14, pula merupakan pelajar tingkatan dua Maahad Tahfiz Sains Darul Aman, Kedah. Sementara anak bongsu pasangan ini, Muhammad Luqmanul Hakim, 7, masih lagi bersekolah di Tahun 1, Sekolah Rendah Islam Al Maarif, Sg Petani.

Kongsi Tip Amalan Sejak Kecil
Kejayaan tak datang dalam sekelip mata pada tempoh yang singkat. Bagi pendidik ini, asuhan untuk kesemua anak-anaknya sudah bermula semenjak dalam
kandungan. Ini yang dikongsikannya.

“Sebenarnya sebelum kahwin lagi kita kena niatkan nak bina baitul muslim, baitul mu’min dan baitul da’wah lillahi taala. Nak lahirkan generasi soleh dan solehah yang boleh menyampaikan Islam kepada yang lain. Seboleh-bolehnya pilih pasangan yang kita rasakan boleh saling lengkap melengkapi ke arah itu.

Amalkan juga tiga surah ini daripada awal kehamilan lagi iaitu Surah Maryam, Luqman dan Yusuf. Sentiasa berzikir dan baca Al Quran kepada anak-anak dari
sejak lahir lagi.

Kalau tak sempat , pasanglah tape-tape mengaji. Permainan perlu berunsur pendidikan, kurangkan lagu-lagu dan hiburan yang sia-sia. Solat berjemaah amat penting supaya rahmat dan barokah lebih melimpah ruah.

Kami ibu bapa Husna tak mampu nak melengkapkan diri anak-anak dengan ilmu agama yang mendalam kerana kami bukan dari aliran agama. Saya bekas pelajar MRSM Kuala Terengganu; graduan TESL ITM/UKM manakala suami pula bekas pelajar MRSM Kulim dan berlulusan Professional Accounting dari UK.

Jadi Husna adik beradik kami hantar bersekolah rendah di Sekolah Rendah Al Islah; sebuah sekolah agama swasta yang menggunakan kurikulum MUSLEH, yang
menekankan keseimbangan dari segi akademik, akhlak dan pemantapan rohani. Memang agak perit dari segi perbelanjaan bulanan tapi itulah namanya
pengorbanan.

Bercerita soal pemilihan makanan, saya biasanya pastikan makanan yang halal dan baik, periksa dahulu bahannya untuk pastikan kandungan terjamin halal.
Pastikan membeli dari penjual yang menjaga syariat Islam misalnya penjual menutup aurat dengan sempurna.

Kalau makanan sunnah memang kami amalkan, cuma agak kurang berdisiplin tetapi Husna memang sentiasa dibekalkan dengan susu, kismis dan kurma setiap hari oleh pihak sekolah.

Selalu bawa anak-anak ke majlis-majlis ilmu dari kecil lagi. Sentiasa berpesan pada anak-anak supaya menjaga hubungan dengan Allah dan orang sekeliling.
Sentiasa tolong kawan-kawan dan baik pada guru-guru.

Dalam mendidik anak, kita perlu jadi role model. Contoh kalau nak anak yang solat di awal waktu, kita sendiri kena istiqamah. Kita nak anak yang positif & mengamalkn segala sifat-sifat mahmudah, kita sediri kena terlebih dulu mengamalkannya.

Sentiasa niatkan segala apa yang kita lakukan sebagai ibadah, ikhlas kerana Allah. Makan pun ibadah jika niatnya untuk menguatkan diri bagi meningkatkan ibadah dan kita tidak makan makanan yang haram.

Apatah lagi usaha untuk mendidik dan membesarkan anak untuk melahirkan generasi yang berguna kepada aummah.

Paling penting kita sebagai ibubapa tunjukkan contoh yang baik dan perlu sentiasa doakan anak-anak dalam sujud terakhir solat.

Saya amalkan doa yang dikongsi Ustaz Kazim Elias iaitu ayat 82 dalam Surah Yasin,” katanya berkongsi serba sedikit amalan yang dilakukannya pada anak-anak.

Bagi ibu ini, besar harapannya untuk melihat Husna dan adik beradiknya menjadi hafiz hafizah yang masyi dan mengamalkan ajaran Al Quran demi menjadi insan
yang bermanfaat kepada orang lain; berbakti kepada ummah demi meraih kebahagiaan dunia dan akhirat.